title: Sklep Komisije z dne 15. decembra 2006 o vzpostavitvi standardnih varnostnih ukrepov in alarmnih stopenj Komisije in spremembi njenega poslovnika o operativnih postopkih za upravljanje kriznih razmer

text:
               6.2.2007

               SL

               Uradni list Evropske unije

               L 32/144

      SKLEP KOMISIJE

   z dne 15. decembra 2006
   o vzpostavitvi standardnih varnostnih ukrepov in alarmnih stopenj Komisije in spremembi njenega poslovnika o operativnih postopkih za upravljanje kriznih razmer
   (2007/65/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti člena 218(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 131 Pogodbe,
   ob upoštevanju Pogodbe o Evropski uniji in zlasti člena 28(1) in člena 41(1) Pogodbe,
   ob upoštevanju naslednjega:

               (1)

               Primerno je, da Komisija vzpostavi operativne postopke in ukrepe za upravljanje kriz in nujnih primerov (v nadaljnjem besedilu „krizne razmere“) ter zlasti da zagotovi kar najučinkovitejše in najhitrejše sprejemanje potrebnih odločitev, ki pa morajo ostati podvržene političnemu nadzoru.

               (2)

               Komisija mora vzpostaviti operativno strukturo za krizno upravljanje.

               (3)

               Med drugim je treba vzpostaviti postopke in ukrepe za upravljanje varnostnih vidikov kriznih razmer. Zaradi jasnosti je treba določiti tudi postopke in ukrepe, ki se uporabljajo ob normalnih varnostnih razmerah.

               (4)

               Dobro upravljanje kriznih razmer vključuje možnost hitrega opozarjanja osebja o vrsti grožnje in o zaščitnih ukrepih, ki jih je treba izvesti.

               (5)

               Sedanja praksa v državah članicah in drugih mednarodnih organizacijah kaže, da je vzpostavitev sistema alarmnih stopenj najučinkovitejši način zagotavljanja, da se v odgovor na višjo stopnjo tveganja izvedejo ustrezni in sorazmerni varnostni ukrepi. Zato je treba vzpostaviti sistem, ki ga sestavljajo standardni varnostni ukrepi in tri alarmne stopnje. Veljal bo za vse prostore Komisije.

               (6)

               Določbe Komisije o varnosti, ki so bile priložene poslovniku Komisije s Sklepom Komisije 2001/844/ES, ESPJ, Euratom (1) predvidevajo člana Komisije, ki je odgovoren za varnostne zadeve in izvajanje varnostne politike Komisije.

               (7)

               Splošna načela, določena v oddelku 2 Priloge k navedenim določbam o varnosti, vzpostavljajo splošna načela zakonitosti, preglednosti, odgovornosti in subsidiarnosti (sorazmernosti), ki se enako uporabljajo tudi za krizno upravljanje.

               (8)

               Porazdelitev pooblastil znotraj Komisije ter poseben položaj delegacij Skupnosti v tretjih državah zahtevajo posebne postopke in različne vrste delovanj, odvisno od tega, ali varnostni ukrepi zadevajo prostore Komisije v državah članicah ali pa v tretjih državah.

               (9)

               Ob upoštevanju načela kontinuitete javnih služb mora biti Komisija sposobna izvesti svoje naloge v vseh razmerah, kot to določajo Pogodbe. Zato mora v primeru izjemnih in nepredvidljivih dogodkov, zaradi katerih Komisija ne more sprejeti sklepov kot kolegij s pisnim ali ustnim postopkom, kakor predvideva njen poslovnik (2), predsednik Komisije imeti izjemno pooblastilo za sprejetje vsakršnega ukrepa, ki se v kontekstu danih razmer zdi nujen in potreben.

               (10)

               Določbe Komisije o operativnih postopkih za krizno upravljanje, ki so bile priložene njenemu poslovniku s Sklepom 2003/246/ES, Euratom (3), je treba zato ustrezno spremeniti. Zaradi jasnosti jih je treba nadomestiti s tem sklepom –

         SKLENILA:
   Člen 1
   1.   Krizni sistem upravlja skupina za upravljanje, v skladu z odstavkom 2. Njeno delovanje podpirata operativna ekipa in ekipa za spremljanje, ki ju ustanovi direktor Direktorata Komisije za varnost.
   2.   Skupina za upravljanje se sestane pod predsedstvom namestnika generalnega sekretarja. Sestavljajo jo član kabineta predsednika in član Komisije, odgovoren za varnostne zadeve, direktor Direktorata Komisije za varnost, generalni direktorji pravne službe, Generalnega direktorata za kadrovske zadeve in administracijo, za proračun, za komuniciranje, za pravosodje, svobodo in varnost, za zunanje odnose, za informatiko ter druge osebe, za katere namestnik generalnega sekretarja meni, da so v danih okoliščinah primerne.
   3.   Če do kriznih razmer pride zunaj Evropske unije, je na sestanke skupine za upravljanje povabljen tudi en član iz kabineta komisarja, odgovornega za zunanje odnose.
   4.   Skupina za upravljanje je odgovorna za svetovanje Komisiji in zlasti članu Komisije, ki je odgovoren za varnostne zadeve, o ustreznih ukrepih, ki jih je treba sprejeti za zaščito osebja in sredstev Komisije ter da se v primeru kriznih razmer zagotovi njena operativna učinkovitost.
   5.   Predsednik skupine za upravljanje o razvoju dogodkov obvešča predsednika, člana Komisije, ki je odgovoren za varnostne zadeve, in vsakega člana Komisije, ki je vključen v krizne razmere.
   6.   Da Direktorat za varnost lahko opravlja svoje dolžnosti, s stalno prisotnostjo najmanj dveh uradnikov zagotavlja 24-urno pripravljenost sedem dni na teden.
   Člen 2
   1.   Znotraj Evropske unije lahko član Komisije, odgovoren za varnostne zadeve, kadar koli izda navodilo direktorju Direktorata Komisije za varnost, da se začne izvajati sistem kriznega upravljanja.
   2.   Če do kriznih razmer pride zunaj Evropske unije, odločitev o začetku izvajanja sistema kriznega upravljanja sprejmeta skupaj člana Komisije, odgovorna za zunanje odnose in za varnostne zadeve.
   Člen 3
   1.   Da se omogoči dovolj hitro sprejemanje odločitev za zagotovitev zaščite osebja (vključno z zaščito njihovega zdravja na delovnem mestu), informacij, zgradb in drugih sredstev Komisije pred vsakršnimi grožnjami ter za zagotovitev njene operativne zmogljivosti v razmerah, ko zaradi nujnosti ni mogoče uporabljati običajnih postopkov sprejemanja odločitev, se uporabljata odstavka 2 in 3.
   2.   Če do kriznih razmer pride znotraj Evropske unije, lahko član Komisije, odgovoren za varnostne zadeve, sprejme katero koli odločitev, za katero meni, da je potrebna za zaščito osebja in sredstev Komisije pred tako grožnjo.
   V izredno nujnih primerih lahko direktor Direktorata Komisije za varnost sprejme odločitve, podobne odločitvam iz prvega pododstavka, če je možno po posvetovanju s skupino za upravljanje. O vsaki uporabi teh pooblastil je treba takoj poročati članu Komisije, ki je odgovoren za varnostne zadeve, da jih pregleda in, kjer je to primerno, potrdi, spremeni ali prekliče. Predsednik skupine za upravljanje je obveščen hkrati s članom Komisije, odgovornim za varnostne zadeve.
   3.   Če do kriznih razmer pride zunaj Evropske unije lahko v izredno nujnih primerih vodja misije Komisije ali delegacije Skupnosti sprejme odločitve, podobne odločitvam iz prvega pododstavka odstavka 2. O vsaki uporabi teh pooblastil je treba poročati članu Komisije, ki je odgovoren za zunanje odnose, ki nemudoma obvesti člana Komisije, odgovornega za varnostne zadeve. Ta člana skupaj pregledata te odločitve in jih, kjer je to primerno, potrdita, spremenita ali prekličeta. Predsednik skupine za upravljanje je obveščen hkrati s članom Komisije, odgovornim za varnostne zadeve.
   4.   Vsaka odločitev, sprejeta na podlagi tega člena, se predloži naslednjemu zasedanju kolegija, da jo pregleda in, kjer je to primerno, potrdi, spremeni ali prekliče.
   Člen 4
   1.   V primeru izjemnih in nepredvidljivih dogodkov, zaradi katerih Komisija ne more sprejeti sklepov kot kolegij s pisnim ali ustnim postopkom, kakor predvideva člen 4 njenega poslovnika, lahko predsednik Komisije, v imenu Komisije in na njeno odgovornost, sprejme vsakršen ukrep, ki se zdi v kontekstu danih kriznih razmer nujen in potreben za ohranitev javnega interesa Skupnosti, za izpolnitev pravnih obveznosti Skupnosti ali da se prepreči škoda, ki se ji je mogoče izogniti, za institucije ali organe Skupnosti, države članice ali državljane in podjetja Unije.
   2.   Predsednik deluje, kolikor je to mogoče, po posvetovanju s službami z legitimnim interesom ter člani Komisije, ki lahko opravljajo svoje naloge.
   3.   Vsaka odločitev, sprejeta na podlagi tega člena, se predloži kolegiju, da jo pregleda in, kjer je to primerno, potrdi, spremeni ali prekliče, potem ko se vzpostavijo razmere, potrebne za delovanje kolegija.
   Člen 5
   Določbe o nadomeščanju iz poslovnika Komisije in izvedbena pravila se smiselno uporabljajo za ta sklep.
   Člen 6
   Vzpostavi se sistem, ki ga sestavljajo standardni varnostni ukrepi in tri alarmne stopnje. Sistem in ustrezni varnostni ukrepi so določeni v Prilogi. Velja za vse prostore Komisije.
   Člen 7
   Določbe Komisije o operativnih postopkih za krizno upravljanje, ki so bile priložene njenemu poslovniku s Sklepom 2003/246/ES, Euratom, se črtajo.
   Člen 8
   Ta sklep ne posega v določbe Komisije o vzpostavitvi splošnega sistema za opozarjanje ARGUS, ki je bil priložen njenemu poslovniku s Sklepom Komisije 2006/25/ES, Euratom (4).
   Člen 9
   Ta sklep začne veljati na dan sprejetja.
   Objavi se v Uradnem listu Evropske unije.

      V Bruslju, 15. decembra 2006.

            Za Komisijo

         Siim KALLAS

            Podpredsednik

      (1)  UL L 317, 3.12.2001, str. 1. Sklep, kakor je bil nazadnje spremenjen s Sklepom 2006/548/ES, Euratom (UL L 215, 5.8.2006, str. 38).

      (2)  UL L 347, 30.12.2005, str. 83.

      (3)  UL L 92, 9.4.2003, str. 14.

      (4)  UL L 19, 24.1.2006, str. 20.

      PRILOG A
      STANDARDNI VARNOSTNI UKREPI IN ALARMNE STOPNJE
      Oddelek 1
      V prostorih Komisije se uporablja varnostni sistem, ki ga sestavljajo standardni varnostni ukrepi in tri alarmne stopnje, ki ustrezajo stopnji ogroženosti. Standardni varnostni ukrepi in alarmne stopnje, od stopnje ena do stopnje tri, ki ustrezajo naraščajočim stopnjam ogroženosti, navedenim v Dodatku 1, so določeni z barvnimi kodami „BELA“, „RUMENA“, „ORANŽNA“ in „RDEČA“.
      Oddelek 2
      Standardni varnostni ukrepi, ki ustrezajo barvi „BELA“, navedeni v Dodatkih 2A in 2B, se uporabljajo, kadar ni ugotovljena nikakršna posebna varnostna grožnja.
      Standardni varnostni ukrepi, navedeni v Dodatku 2A k tej prilogi, se uporabljajo v prostorih Evropske komisije, ki se nahajajo v državah članicah Evropske unije.
      Standardni varnostni ukrepi, navedeni v Dodatku 2B k tej prilogi, se uporabljajo v prostorih Evropske komisije, ki se nahajajo v tretjih državah.
      Oddelek 3

                  1.

                  Znotraj EU je za prilagoditev standardnega varnostnega ukrepa stopnje „BELA“, da se upoštevajo lokalne ali začasne ocene ogroženosti, pooblaščen direktor Direktorata Komisije za varnost. O svojih ukrepih in razlogih zanje nemudoma obvesti člana Komisije, odgovornega za varnostne zadeve, in predsednika skupine za upravljanje.
                  Brez poseganja v oddelek 4(3)(a) član Komisije, odgovoren za varnostne zadeve:

                              (a)

                              odloči o povišanju stopnje varnosti na alarmno stopnjo „RUMENA“, „ORANŽNA“ ali „RDEČA“, o zmanjšanju alarmne stopnje ali o vrnitvi na standardne varnostne ukrepe „BELA“;

                              (b)

                              odloči, kateri posebni ukrepi alarmnih stopenj se bodo izvajali ob upoštevanju trenutnih varnostnih razmer. Pri sprejemanju teh odločitev upošteva nasvet direktorja Direktorata Komisije za varnost.

                        V izredno nujnih primerih, kadar varnostne razmere zahtevajo takojšnjo spremembo alarmne stopnje, potrebne odločitve iz prejšnjega odstavka sprejme direktor Direktorata Komisije za varnost. O svojih ukrepih in razlogih zanje nemudoma obvesti člana Komisije, odgovornega za varnostne zadeve, in predsednika skupine za upravljanje. Kadar je mogoče, se direktor Direktorata Komisije za varnost posvetuje s skupino za upravljanje, kot je določeno v členu 1(2) tega sklepa.

                  2.

                  Zunaj EU je za prilagoditev standardnega varnostnega ukrepa stopnje „BELA“, da se upoštevajo lokalne razmere, pooblaščen direktor Direktorata Komisije za zunanje odnose. O sprejetih ukrepih in razlogih zanje nemudoma obvesti člana Komisije, odgovornega za zunanje odnose, ki nemudoma obvesti člana Komisije, odgovornega za varnostne zadeve, in predsednika skupine za upravljanje.
                  Brez poseganja v oddelek 4(3)(a) člana Komisije, odgovorna za zunanje odnose in za varnostne zadeve, skupaj odločita:

                              (a)

                              o povišanju stopnje varnosti na alarmno stopnjo „RUMENA“, „ORANŽNA“ ali „RDEČA“, o zmanjšanju alarmne stopnje ali o vrnitvi na standardne varnostne ukrepe „BELA“;

                              (b)

                              kateri posebni ukrepi alarmnih stopenj se bodo izvajali ob upoštevanju trenutnih varnostnih razmer. Pri sprejemanju teh odločitev upoštevata nasvet direktorja Direktorata Komisije za varnost.

                        V izredno nujnih primerih, kadar varnostne razmere zahtevajo takojšnjo spremembo alarmne stopnje, potrebne odločitve iz odstavka 2 sprejme vodja misije Komisije ali delegacije ES. O sprejetih ukrepih in razlogih zanje nemudoma obvesti člana Komisije, odgovornega za zunanje odnose, ki nemudoma obvesti člana Komisije, odgovornega za varnostne zadeve, in predsednika skupine za upravljanje.

            Oddelek 4
      1.   Predstavništva Komisije, regionalna predstavništva in misije EU pri mednarodnih organizacijah v državah članicah

                  (a)

                  Direktorat Komisije za varnost bo pripravil smernice, ki bodo veljale za predstavništva Komisije in regionalna predstavništva. Te smernice bodo oblikovane skupaj z Generalnim direktoratom za komuniciranje oz. Generalnim direktoratom za zunanje odnose in bodo upoštevale vse ocene ogroženosti, ki jih bo pripravil Direktorat Komisije za varnost. Generalni direktorat za komuniciranje oz. Generalni direktorat za zunanje odnose bosta odgovorna za izvajanje, delovanje in izvrševanje ustreznih varnostnih ukrepov.

                  (b)

                  Če vodja predstavništva Komisije ali regionalnega predstavništva v državi članici meni, da je potrebna sprememba alarmne stopnje, zahtevo, skupaj s kopijo za Generalni direktorat za komuniciranje oz. Generalni direktorat za zunanje odnose, predloži Direktoratu Komisije za varnost, ki bo analiziral razmere in zahtevo posredoval v proučitev članu Komisije, odgovornemu za varnostne zadeve.

                  (c)

                  V izredno nujnih primerih lahko vodja predstavništva Komisije ali regionalnega predstavništva v državi članici sprejme katero koli odločitev, za katero meni, da je potrebna za zaščito osebja in sredstev pred grožnjo. O vsaki uporabi teh pooblastil je treba, skupaj s kopijo za Generalni direktorat za komuniciranje oz. Generalni direktorat za zunanje odnose, takoj poročati Direktoratu Komisije za varnost, ki bo poročal članu Komisije, odgovornemu za varnostne zadeve, da pregleda odločitve in jih, kjer je to primerno, potrdi, spremeni ali prekliče. Predsednik skupine za upravljanje je obveščen hkrati s članom Komisije, odgovornim za varnostne zadeve.

            2.   Skupno raziskovalno središče

                  (a)

                  Direktorat Komisije za varnost bo pripravil smernice, ki bodo veljale za Skupno raziskovalno središče. Te smernice bodo oblikovane skupaj s Skupnim raziskovalnim središčem in bodo upoštevale vse ocene ogroženosti, ki jih bo pripravil Direktorat Komisije za varnost. Skupno raziskovalno središče bo odgovorno za izvajanje, delovanje in izvrševanje ustreznih varnostnih ukrepov.

                  (b)

                  Če vodja Skupnega raziskovalnega središča Komisije meni, da je potrebna sprememba alarmne stopnje, zahtevo predloži Direktoratu Komisije za varnost, ki bo analiziral razmere in zahtevo posredoval v proučitev članu Komisije, odgovornemu za varnostne zadeve.

                  (c)

                  V izredno nujnih primerih lahko vodja Skupnega raziskovalnega središča Komisije sprejme katero koli odločitev, za katero meni, da je potrebna za zaščito osebja in sredstev pred grožnjo. O vsaki uporabi teh pooblastil je treba takoj poročati članu Komisije, odgovornemu za varnostne zadeve, da jih pregleda in kjer je to primerno, potrdi, spremeni ali prekliče. Predsednik skupine za upravljanje je obveščen hkrati s članom Komisije, odgovornim za varnostne zadeve.

            3.   Delegacije ES Komisije in misije v državah nečlanicah EU

                  (a)

                  V državah nečlanicah EU, član Komisije, odgovoren za zunanje odnose, in član Komisije, odgovoren za varnostne zadeve, skupaj odločita o alarmni stopnji za vsako delegacijo ES.

                  (b)

                  V izredno nujnih primerih ali kadar razmere ne omogočajo posvetovanja, lahko vodja delegacije ES Komisije sprejme katero koli odločitev, za katero meni, da je potrebna za zaščito osebja in sredstev pred grožnjo, vključno z začasno spremembo alarmne stopnje. O vsaki uporabi teh pooblastil in vsaki spremembi alarmne stopnje je treba nemudoma obvestiti člana Komisije, odgovornega za zunanje odnose, ki o sprejetih ukrepih in razlogih zanje nemudoma obvesti člana Komisije, odgovornega za varnostne zadeve. Predsednik skupine za upravljanje je obveščen hkrati s članom Komisije, odgovornim za varnostne zadeve.

                  (c)

                  V razmerah, razen tistih iz prejšnjega odstavka, če vodja misije Komisije ali delegacije ES meni, da je potrebna sprememba alarmne stopnje, zahtevo predloži generalnemu direktorju Generalnega direktorata Komisije za zunanje odnose, ki bo o tem poročal direktorju Direktorata Komisije za varnost. Pooblastilo za takšno spremembo skupaj dodelita član Komisije, odgovoren za zunanje odnose, in član Komisije, odgovoren za varnostne zadeve.

         Dodatek 1
         VARNOSTNE ALARMNE STOPNJE NA KOMISIJI
         Uvod
         Alarmna stopnja je vrsta varnostnih ukrepov, namenjenih zagotavljanju posebne stopnje zaščite osebja, informacij, zgradb in drugih sredstev Komisije pred vsakršnimi grožnjami ter zagotavljanju njene operativne zmogljivosti. Ti varnostni ukrepi se izvajajo ali prenehajo izvajati na splošen ali selektiven način, odvisno od zvišanja ali znižanja stopnje ogroženosti.
         Alarmna stopnja zahteva sprejetje podrobnih ukrepov, ki jih mora izvesti Direktorat za varnost ali vodja delegacije, ki jo krizne razmere zadevajo, glede na vrsto grožnje. Vrste ukrepov določa ločen sklep.
         Standardni varnostni ukrepi „BELA“
         Standardni varnostni ukrepi s kodo „BELA“ se uporabljajo, kadar ni ugotovljena nikakršna pomembnejša varnostna grožnja. Ti standardni varnostni ukrepi se uporabljajo vsak dan. Označujejo normalne varnostne razmere ter določajo najmanjšo sprejemljivo stopnjo varnosti. Pomenijo osnovo varnostnih ukrepov, ki se uporabljajo v prostorih Komisije.
         Alarmna stopnja „RUMENA“
         Alarmna stopnja „RUMENA“ začne veljati, kadar pride do groženj ali izrednih dogodkov, ki ogrožajo celovitost osebja, informacij, zgradb in drugih sredstev ter ki bi lahko imeli škodljiv učinek na Evropsko komisijo ali njeno delovanje.
         Alarmna stopnja „ORANŽNA“
         Alarmna stopnja „ORANŽNA“ začne veljati, kadar pride do groženj ali izrednih dogodkov, ki ogrožajo celovitost osebja, informacij, zgradb in drugih sredstev ter ki so usmerjeni proti Evropski komisiji ali njenemu delovanju, četudi ni bil ugotovljen noben določen objekt, cilj ali čas napada.
         Alarmna stopnja „RDEČA“
         Alarmna stopnja „RDEČA“ začne veljati, kadar Evropska komisija ali njeno delovanje postaneta cilj groženj ali izrednih dogodkov, ki ogrožajo celovitost osebja, informacij, zgradb in drugih sredstev. Te grožnje so jasne in določene ter se lahko zgodijo vsak trenutek.

         Dodatek 2A
         STANDARDNI VARNOSTNI UKREPI, KI SE UPORABLJAJO V PROSTORIH EVROPSKE KOMISIJE, KI SE NAHAJAJO V DRŽAVAH ČLANICAH EVROPSKE UNIJE
         Uvod
         Standardni varnostni ukrepi se določijo na splošno in, ko se bodo uporabljali, jih bodo spremljala podrobna navodila službam, ki bodo odgovorne za njihovo izvajanje. Oblikovanje teh podrobnih navodil in nadzor nad njihovim izvajanjem bo izvajal Direktorat Komisije za varnost.
         1.   Pogoji uporabe:
         Ti standardni varnostni ukrepi so splošno veljavni. Določajo stopnjo varnosti, sorazmerno razmeram, kadar ni povečane stopnje ogroženosti. Takšne razmere določa barvna koda „BELA“. Pomenijo osnovo varnostnih ukrepov, ki se uporabljajo v prostorih Komisije.
         2.   Komuniciranje zunaj Komisije

                     (a)

                     Direktorat Komisije za varnost vzpostavi in vzdržuje stike z lokalnimi in zveznimi policijskimi službami v državah članicah, zlasti v Belgiji in Luksemburgu. Direktorat Komisije za varnost vzpostavi kontaktne točke za redno izmenjavo informacij skupnega interesa, zlasti glede varnostnih ukrepov. Če in ko je treba, se organizirajo usklajevalni sestanki.

                     (b)

                     Direktorat Komisije za varnost vzpostavi in vzdržuje stike z varnostnimi službami držav članic. Vzpostavi redno izmenjavo informacij skupnega interesa med kontaktnimi točkami. Če in ko bo treba, bodo potekali usklajevalni sestanki.

                     (c)

                     Direktorat Komisije za varnost vzpostavi in vzdržuje stike z varnostnimi službami drugih institucij Skupnosti. Vzpostavi redno izmenjavo informacij skupnega interesa med kontaktnimi točkami. Če in ko bo treba, bodo potekali usklajevalni sestanki.

               3.   Komuniciranje znotraj Komisije
         Direktorat Komisije za varnost vse novo osebje, vključno z začasnim osebjem, nacionalnimi strokovnjaki in pogodbenim osebjem, seznani s standardnimi varnostnimi ukrepi, ki se uporabljajo v prostorih Komisije. Z osveščanjem se poudari vsaj individualna odgovornost uradnikov Komisije na naslednjih področjih: dostop do zgradb Komisije, obiskovalci, pravila organiziranja sestankov, uporaba poštnega sistema, uporaba elektronske pošte, varnostni vidiki telefonske komunikacije ter obravnava in uporaba zaupnih informacij EU.
         4.   Fizično varovanje/nadzor dostopa
         4.1   Načela nadzora dostopa

                     (a)

                     Vstop v prostore Komisije poteka strogo na podlagi „potrebe dostopa“. Direktorat Komisije za varnost vzpostavi operativna načela, s katerimi se nadzoruje dostop do zgradb Evropske komisije ali njihovih delov.

                     (b)

                     Vse osebe, ki vstopajo v zgradbo Komisije, morajo imeti veljavno dovolilnico, ki jo priznava Direktorat Komisije za varnost. Vse osebe, ki vstopajo v zgradbe Komisije, morajo upoštevati vsa varnostna navodila, ki jih da Direktorat Komisije za varnost ali pripadnik varnostne službe.

                     (c)

                     Vse osebe v zgradbah ali prostorih Komisije morajo stalno vidno nositi veljavno dovolilnico.

                     (d)

                     Urnik dostopa do zgradb Komisije za različne kategorije osebja se določi v sodelovanju z Direktoratom Komisije za varnost.

                     (e)

                     Zunaj zgoraj navedenega urnika, vključno s konci tedna in prazniki, se osebe s službeno kartico Komisije vpišejo v register, ki se nahaja pri recepciji zgradbe. Vse druge osebe morajo poleg vpisa svoje identifikacije v register predložiti tudi veljavno pooblastilo za dostop do zgradb Komisije. To pooblastilo izda Direktorat Komisije za varnost na zahtevo pristojne službe in se ob upoštevanju veljavnih pravil posreduje zadevni recepciji.

               4.2   Veljavne dovolilnice

                     (a)

                     Službene kartice se izdajo komisarjem in osebju Komisije, tj. osebam, ki jih zajemajo kadrovski predpisi ali pogoji za zaposlitev drugih uslužbencev Evropskih skupnosti, in napotenim nacionalnim strokovnjakom ter, kadar se zdi potrebno, tudi osebju drugih institucij, agencij ter drugih organov, ki se nahajajo v prostorih Komisije. Službene kartice drugih institucij EU se priznavajo na podlagi sporazuma z zadevno institucijo.

                     (b)

                     Kartice za dostop se izdajo vsemu drugemu osebju, ki potrebuje dostop do zgradb Komisije za izpolnitev pogodbenih obveznosti s službami Komisije. Kartice za osebje s pogodbami za določen čas ne veljajo dlje od tega časovnega roka, razen če pooblastilo za to izda Direktorat Komisije za varnost. Obdobje veljavnosti kartic za dostop za take osebe nikoli ni daljše kot do konca tekočega leta. Kadar želi član Evropskega parlamenta vstopiti v zgradbo Komisije, to lahko naredi tako, da varnostniku na dolžnosti predloži svojo kartico za dostop, ki jo je izdal Evropski parlament, ne da bi ob tem moral še skozi dodatne varnostne preglede, ki veljajo za zunanje obiskovalce.

                     (c)

                     Prepustnice izdaja Direktorat Komisije za varnost v primeru upravičenih razlogov za dostop do zgradb Komisije.

                     (d)

                     Dovolilnice za medije: Prošnje za akreditacijo novinarjev obravnava Generalni direktorat za komuniciranje, v sodelovanju s Svetom in nacionalnimi službami. Če je prošnja za akreditacijo odobrena, Generalni direktorat za komuniciranje prosi Direktorat Komisije za varnost, da izda dovolilnico.

                     (e)

                     Dovolilnice za obiskovalce ali dovolilnice za pogodbenike obiskovalce se obiskovalcem izdajo začasno na recepciji zgradb Komisije po preveritvi veljavnega identifikacijskega dokumenta.

                     (f)

                     Samo imetniki službene kartice lahko povabijo obiskovalce v zgradbe Komisije. Kadar želi služba Komisije, odgovorna za imetnike drugih veljavnih dovolilnic, povabiti obiskovalce, utemeljeno zahtevo pošlje Direktoratu Komisije za varnost.

                     (g)

                     Družinski člani uradnikov Komisije, ki prosijo za dostop do upravnega območja, se obravnavajo kot obiskovalci.

                     (h)

                     Vse službene kartice in dovolilnice ostanejo lastnina Komisije in se na zahtevo Direktorata Komisije za varnost vrnejo temu direktoratu. Službe Komisije, ki so Direktorat Komisije za varnost zaprosile za izdajo veljavnih dovolilnic morajo zagotoviti, da se dovolilnica vrne Direktoratu Komisije za varnost ob koncu pogodbe ali kadar podlaga, na osnovi katere je bila dovolilnica izdana, ni več veljavna.

               4.3   Vrste obiskovalcev v prostorih Komisije

                     (a)

                     Posamezne obiskovalce v upravnem območju Komisije spremlja oseba, ki je imetnik službene kartice Komisije. Upravna območja so tisti deli prostorov Komisije, ki niso splošnega interesa in zadevajo delovanje Komisije. Obiskovalci se sprejmejo na območju recepcije in se ob koncu obiska pospremijo nazaj do tega območja. Posamezni obiskovalci se v prostorih Komisije ne smejo gibati brez spremstva.

                     (b)

                     Obiskovalci udeleženci sestankov in dogodkov. Generalni direktorat, kabinet ali služba, odgovorna za sestanke in dogodke, na območju recepcije, kjer bo potekal dogodek, vzpostavi potrebna sredstva za izdajo priponk obiskovalcem udeležencem. Udeleženci morajo te vidno nositi v času svoje prisotnosti v zgradbi Komisije, kjer dogodek poteka.

                     (c)

                     Pogodbenikom obiskovalcem se dovoli dostop le za določen namen in po preveritvi veljavnega identifikacijskega dokumenta prejmejo začasno dovolilnico. Postopke, ki določajo dostop in registracijo obiskovalcev, je treba izpolniti pred vsakim dostopom do zgradb Komisije.

                     (d)

                     Nadzor dostopa se izvaja stalno, tudi v primeru evakuacije zgradbe ali v nujnih primerih.

                     (e)

                     Služba Komisije, odgovorna za zdravje in varnost pri delu, o vseh vajah evakuacije zgradb vnaprej obvesti Direktorat Komisije za varnost, da se zagotovi nadzor dostopa med vajo in po njej.

                     (f)

                     Pogodbeniki, ki izvajajo dostavo v zgradbo Komisije, predložijo blagovni manifest s podrobno razlago vzrokov za dostavo. Vsakršno kršitev tega postopka je treba takoj sporočiti Direktoratu Komisije za varnost.

                     (g)

                     Če se neki osebi ne dovoli vstop v eno ali več zgradb Komisije, je treba to informacijo posredovati Direktoratu Komisije za varnost, ki bo sprejel potrebne ukrepe.

                     (h)

                     Obiskovalci zgradb Komisije in njihova osebna prtljaga so lahko predmet tehničnega nadzora, kot sta preiskava in pregled prtljage.

               4.4   Obiski zelo pomembnih oseb

         Direktorat Komisije za varnost je odgovoren za varnostno ureditev vseh uradnih obiskov, ki potekajo v prostorih Komisije ali povezanih območjih. To vključuje obiske zelo pomembnih oseb, katerih obisk Komisije zahteva dodatno varnostno ureditev. Služba Komisije, ki organizira obisk, Direktorat Komisije za varnost obvesti o vseh potrebnih podrobnostih takoj, ko so te znane. Zadevna služba bo Direktorat Komisije za varnost v celoti obveščala o vsem novem razvoju ali spremembah predvidenega programa.
         4.5   Omejen dostop do zgradb Komisije

                     (a)

                     Po določilih Protokola o privilegijih in imunitetah Evropskih skupnosti ter zlasti člena 1 in 19 Protokola policijske službe države gostiteljice nimajo pravice dostopa v zgradbe Komisije, razen na zahtevo in po odobritvi pristojnih organov Komisije. Če je dostop odobren, osebje Komisije pomaga policiji, če in ko je to potrebno.

                     (b)

                     Podrobnosti o dostopu za države gostiteljice je mogoče določiti v posebnih sporazumih.

                     (c)

                     Oborožene osebe ne smejo vstopiti in se gibati v zgradbah Komisije, razen po predhodni pisni odobritvi Direktorata Komisije za varnost.

                     (d)

                     V zgradbe Komisije ni dovoljen vstop živalim, razen psom, ki se uporabljajo za pregled prostorov Komisije na zahtevo Direktorata Komisije za varnost, patruljnim psom, ki se uporabljajo za varovanje prostorov Komisije, ter psom vodnikom za slepe in psom za gluhe.

                     (e)

                     Z izjemo službenih potreb v zgradbah Komisije ni dovoljeno fotografirati ter snemati filmskega ali zvočnega zapisa brez predhodnega soglasja službe Komisije, odgovorne za komuniciranje, in Direktorata za varnost.

               4.6   Dostop do garaž in parkirnih prostorov

                     (a)

                     Samo vozniki z veljavno dovolilnico za vozilo in veljavno službeno kartico, kartico za dostop ali prepustnico lahko pripeljejo avtomobil v garažo ali na parkirni prostor Komisije. Vsi drugi potniki v avtomobilu morajo imeti veljavne dovolilnice za zgradbe Komisije. Službeno kartico in kartico za dostop je treba na zahtevo pokazati varnostniku na dolžnosti ali osebju Direktorata Komisije za varnost.

                     (b)

                     Vsa vozila, za katera se zahteva dostop do garaž ali parkirnih prostorov Komisije, razen ustrezno označenih službenih vozil Komisije, morajo imeti veljavno dovolilnico za vozila, ki mora biti v garaži ali na parkirnem prostoru stalno jasno vidna.

                     (c)

                     Uradnik Komisije, ki zahteva dostop za vozilo, ima lahko samo eno dovolilnico za vozilo. Če se izda nova dovolilnica, mora uradnik vrniti prejšnjo dovolilnico. Nove dovolilnice ni mogoče izdati, če prejšnja ni bila vrnjena. Če je dovolilnica izgubljena ali ukradena, je treba Direktoratu Komisije za varnost podati uradno izjavo.

                     (d)

                     Zunaj delovnega časa je mogoče vozila v garaži ali na parkirnem prostoru Komisije pustiti le, kadar je zadevni uradnik Komisije na službeni poti. Poleg tega je za to potrebna predhodna odobritev Direktorata Komisije za varnost.

                     (e)

                     Zaradi varnostnih razlogov, kadar to opravičujejo izredne okoliščine, lahko Direktorat Komisije za varnost prepove dostop do garaž ali parkirnih prostorov Komisije.

                     (f)

                     Nujne in posebne ukrepe je mogoče sprejeti glede varovanja ali varnosti vseh vozil, parkiranih v garažah, na parkirnih prostorih ali v neposredni okolici prostorov Komisije.

               4.7   Dostava pošte in paketov

                     (a)

                     Vsa vhodna zunanja pošta, vključno s paketi, mora biti dostavljena skozi ustrezne sprejemne centre Komisije za pošto. Po potrebi je treba nenavadno in/ali sumljivo pošto dodatno varnostno pregledati.

                     (b)

                     Razen v primeru, ko je bila zadeva prijavljena in odobrena pri Direktoratu Komisije za varnost, neposredno v zgradbo Komisije ni mogoče vročiti zunanje pošte.

               4.8   Vredni predmeti

         Osebje Komisije, ki mu je bila zaupana lastnina Komisije, mora izvesti vse primerne varnostne ukrepe, da zagotovi primerno uporabo in hranjenje te lastnine ter da prepreči njeno poškodovanje, izgubo ali nedovoljen dostop do nje.
         4.9   Varnost v okolici prostorov Komisije

                     (a)

                     Vse osebe, ki so zaposlene v zgradbah Komisije, morajo Direktorat za varnost obvestiti o osebah, ki poskušajo prikrito vstopiti v zgradbe Komisije. Direktorat Komisije za varnost morajo nemudoma obvestiti o vseh sumljivih vozilih ali predmetih, ki se nahajajo v bližini zgradb Komisije.

                     (b)

                     Preden ponoči, pred koncem tedna ali pred prazniki zapustijo prostore Komisije, morajo vse osebe, ki so zaposlene v prostorih Komisije, pozorno preveriti, da so okna zaprta ter, če je primerno, zaprta tudi vrata in luči ugasnjene.

                     (c)

                     Kadar Direktorat Komisije za varnost prejme informacije o kakršnih koli dogodkih ali incidentih, ki bi lahko imeli varnostne posledice in se dogajajo zunaj ali v bližini zgradbe Komisije, mora nemudoma sprejeti potrebne varnostne ukrepe, da prepreči morebiten nedovoljen dostop bodisi oseb bodisi vozil. Če je treba, Direktorat Komisije za varnost vzpostavi stik z varnostnimi ali reševalnimi službami države gostiteljice.

               4.10   Varnost v prostorih Komisije

         Direktorat Komisije za varnost določi varnostne standarde, ki jih morajo upoštevati vse osebe v prostorih Komisije.
         4.11   Ukrepi, ki jih mora Direktorat Komisije za varnost sprejeti v primeru varnostnih incidentov

                     (a)

                     Direktorat Komisije za varnost pri zadevah o varnosti in higieni pri delu vključuje službo Komisije, odgovorno za zdravje in varnost pri delu.

                     (b)

                     Notranjo telefonsko številko za nujne primere upravlja Direktorat Komisije za varnost. Če je treba, bodo po veljavnih varnostnih navodilih obveščene tudi gasilske in/ali reševalne službe države gostiteljice.

                     (c)

                     Ko je Direktorat Komisije za varnost obveščen o varnostnem incidentu, kot je resni zdravstveni dogodek, požar, puščanje plina, izpad elektrike, poplava ali resni strukturni problemi v zgradbi Komisije, Direktorat Komisije za varnost obvesti osebje služb, ki so v zgradbi, ter tehnično službo.

                     (d)

                     Če je treba, je Direktorat Komisije za varnost odgovoren za začetek izvajanja ustreznih ukrepov za evakuacijo oseb, ki se nahajajo v zgradbah Komisije.

                     (e)

                     Če pride do incidenta, ki vključuje hudo telesno poškodbo, lahko kateri koli član osebja pokliče nujno zdravstveno službo države gostiteljice. Oseba, ki je poklicala reševalne službe, nemudoma obvesti Direktorat Komisije za varnost. Direktorat Komisije za varnost zagotovi, da se izvedejo ustrezni ukrepi, da zgradba Komisije ne ostane brez nadzora.

               4.12   Ukrepi, ki jih je treba sprejeti v primeru demonstracij pred prostori Komisije

                     (a)

                     V primeru demonstracij neposredno pred prostori Komisije mora osebje na območju recepcije in garaže obvestiti Direktorat Komisije za varnost, ki sprejme zaščitne ukrepe in izda navodila glede varnosti zgradbe.

                     (b)

                     Kadar obstajajo znaki, da je napad na prostore Komisije verjeten, Direktorat Komisije za varnost izda posebna navodila vsem zadevnim službam in osebju Komisije. Odvisno od vrste grožnje Direktorat Komisije za varnost sprejme vse potrebne ukrepe za reševanje problema in začne izvajati ukrepe, določene v Sklepu Komisije o podrobnih pravilih za izvajanje sistema varnostnih alarmnih stopenj.

               4.13   Vdor v prostore Komisije

                     (a)

                     Vse osebe, ki imajo pooblastilo za prisotnost v prostorih Komisije, morajo vidno nositi službeno kartico ali veljavno dovolilnico. Od vseh oseb brez takšne službene kartice ali veljavne dovolilnice se lahko zahteva, da na zahtevo osebja, pristojnega za nadzor dostopa, ali uradnika, ki ga določi Direktorat Komisije za varnost, nemudoma zapustijo prostore Komisije.

                     (b)

                     Kadar osebe poskušajo doseči nezakonit dostop do prostorov Komisije, uradniki Komisije najprej poskrbijo, da se zaprejo pisarne, sefi in ključavnice, če pri tem ni ogrožena njihova lastna fizična varnost. O incidentu nemudoma obvestijo Direktorat Komisije za varnost. Ko Direktorat Komisije za varnost prejme obvestilo o takšnem incidentu, izda navodila o ukrepih, ki jih je treba sprejeti, in o ustreznih službah, ki jih je treba obvestiti.

                     (c)

                     Direktorat Komisije za varnost sprejme vse potrebne ukrepe za reševanje problema in začne izvajati ukrepe, določene v Sklepu Komisije o podrobnih pravilih za izvajanje sistema varnostnih alarmnih stopenj.

               4.14   Prisotnost sumljivih oseb v prostorih Komisije

                     (a)

                     Da se ohrani sprejemljiva varnost oseb, zaposlenih v prostorih Komisije, in lastnine Komisije, mora vse osebje Komisije poročati o kateri koli osebi, ki se vede nenavadno ali sumljivo. Osebje Komisije mora o takšnih osebah obvestiti Direktorat Komisije za varnost.

                     (b)

                     Direktorat Komisije za varnost je treba nemudoma obvestiti o vseh sumljivih osebah ali osebah brez pooblastila v prostorih Komisije. Direktorat Komisije za varnost vedno in nemudoma izda navodila o ukrepih, ki jih je treba sprejeti, in o ustreznih službah, ki jih je treba obvestiti.

               4.15   Grožnja z bombo

                     (a)

                     Če oseba, zaposlena v prostorih Komisije, prejme grožnjo z bombo, ta oseba nemudoma obvesti Direktorat Komisije za varnost. Direktorat Komisije za varnost poskuša pridobiti kar največ informacij od osebe, ki kliče, ali iz prejetega sporočila.

                     (b)

                     Direktorat Komisije za varnost izda navodila o ukrepih, ki jih je treba sprejeti, in o ustreznih službah, ki jih je treba obvestiti, ob vsakem času, podnevi in ponoči, vključno z evakuacijo, kadar je to ustrezno.

               4.16   Odkritje sumljivega paketa ali drugega predmeta

                     (a)

                     Vsak uradnik Komisije ali zaposleni na delovnem mestu mora Direktorat Komisije za varnost nemudoma obvestiti o odkritju sumljivega paketa ali drugega predmeta. Kadar je odkrit sumljiv paket ali drug sumljiv predmet, mora Direktorat Komisije za varnost ali lokalna služba Komisije, odgovorna za zdravje in varnost pri delu, okoli njega oblikovati ustrezno varnostno območje. Nihče se ne sme dotikati ali posegati v sumljiv paket ali drugi predmet. Uporaba brezžičnih komunikacijskih sredstev je v bližini kraja incidenta prepovedana. Direktorat Komisije za varnost v prej opisanih intervencijah tesno sodeluje z lokalno službo Komisije, odgovorno za zdravje in varnost pri delu.

                     (b)

                     Po oceni grožnje in okoliščin Direktorat Komisije za varnost vzpostavi stik z lokalno službo Komisije, odgovorno za zdravje in varnost pri delu, ter pristojnimi nacionalnimi organi. Direktorat Komisije za varnost je odgovoren za usklajevanje ukrepov z drugimi službami Komisije ali države gostiteljice.

               4.17   Zavarovanje dokazov

         V primeru prekrškov ali kaznivih dejanj v prostorih Komisije morajo priče dogodka obvestiti Direktorat Komisije za varnost, ki bo sprejel ustrezne ukrepe. Priče ne smejo posegati v dokaze.

         Dodatek 2b
         STANDARDNI VARNOSTNI UKREPI, KI SE UPORABLJAJO V PROSTORIH EVROPSKE KOMISIJE, KI SE NAHAJAJO V DRŽAVAH, KI NISO VKLJUČENE V DODATEK 2A.
         Uvod
         Zunaj Evropske unije se standardni varnostni ukrepi in njihova podrobna navodila izvajajo pod vodstvom vodje delegacije ES Evropske komisije. Generalni direktor Generalnega direktorata Komisije za zunanje odnose stalno obvešča direktorja Direktorata Komisije za varnost.
         Kadar delegacija ES gostuje v diplomatskem poslopju države članice ali mednarodne organizacije, se v memorandumu o soglasju med Evropsko komisijo in državo članico, državo gostiteljico ali organizacijo določijo varnostna pravila, ki so najmanj enakovredna pravilom v tem sklepu.
         1.   Pogoji uporabe:
         Ti standardni varnostni ukrepi so splošno veljavni. Določajo stopnjo varnosti, sorazmerno razmeram, kadar ni povečane stopnje ogroženosti. Takšne razmere določa barvna koda „BELA“. Pomenijo osnovo varnostnih ukrepov, ki se uporabljajo v prostorih Komisije.
         Če je treba, se ti standardni varnostni ukrepi prilagodijo glede na posebne lokalne razmere.
         2.   Komuniciranje zunaj delegacije ES

                     (a)

                     Vodja delegacije ES, če je mogoče, z ustreznimi organi države gostiteljice vzpostavi in vzdržuje redne stike na področju varnosti. Če in ko je treba, se organizirajo usklajevalni sestanki.

                     (b)

                     Vodja delegacije ES vzpostavi kontaktne točke z veleposlaništvi drugih držav članic za redno izmenjavo informacij skupnega interesa, zlasti glede varnostnih ukrepov. Če in ko je treba, se organizirajo usklajevalni sestanki.

                     (c)

                     Ko je treba, se takšni stiki lahko vzpostavijo tudi z mednarodnimi organizacijami, prisotnimi na kraju.

               3.   Komuniciranje znotraj delegacije ES
         Vodja delegacije ES vse novo osebje, vključno z začasnim osebjem, napotenimi nacionalnimi strokovnjaki in pogodbenim osebjem, seznani s standardnimi varnostnimi ukrepi, ki se uporabljajo v prostorih delegacije ES. Z usposabljanjem o zavedanju se poudari vsaj individualna odgovornost uradnikov Komisije na naslednjih področjih: dostop do zgradb Komisije, obiskovalci, pravila organiziranja sestankov, uporaba poštnega sistema, uporaba elektronske pošte, varnostni vidiki telefonske komunikacije ter obravnava in uporaba zaupnih informacij EU.
         4.   Fizično varovanje/nadzor dostopa
         4.1   Načela nadzora dostopa

                     (a)

                     Vstop v prostore delegacije ES poteka strogo na podlagi „potrebe dostopa“. Vodja delegacije ES, v tesnem sodelovanju z Generalnim direktoratom Komisije za zunanje odnose, vzpostavi operativna načela, s katerimi se nadzoruje dostop do zgradb delegacije ES.

                     (b)

                     Vse osebe, ki vstopajo v zgradbo delegacije ES, morajo imeti veljavno dovolilnico Komisije, ki jo izda Direktorat Komisije za varnost, ali veljavno dovolilnico, ki jo izda vodja delegacije ES ob upoštevanju pravil in standardov, ki jih določi Direktorat za varnost. Vse osebe, ki vstopajo v zgradbe Komisije, morajo upoštevati vsa varnostna navodila, ki jih da vodja delegacije ES.

                     (c)

                     Vse osebe v zgradbah ali prostorih delegacije ES morajo stalno vidno nositi veljavno dovolilnico.

               4.2   Veljavne dovolilnice

                     (a)

                        Službene kartice se izdajo uradnikom Komisije, tj. osebam, ki jih zajemajo kadrovski predpisi ali pogoji za zaposlitev drugih uslužbencev Evropskih skupnosti, in napotenim nacionalnim strokovnjakom ter, kadar se zdi potrebno, tudi osebju drugih institucij, agencij ter drugih organov, ki se nahajajo v prostorih delegacije ES.

                     (b)

                        Kartice za dostop se izdajo vsemu drugemu osebju, ki potrebuje dostop do zgradb delegacije ES za izpolnitev pogodbenih obveznosti s službami Komisije. Kartice za osebje s pogodbami za določen čas ne veljajo dlje od tega časovnega roka. Obdobje veljavnosti kartic za dostop nikoli ni daljše kot do konca tekočega leta.

                     (c)

                        Prepustnice izdaja vodja delegacije ES v primeru upravičenih razlogov za dostop do zgradb delegacije ES.

                     (d)

                        Dovolilnice za obiskovalce ali dovolilnice za pogodbenike obiskovalce se obiskovalcem izdajo začasno na recepciji zgradb delegacij ES po preveritvi veljavnega identifikacijskega dokumenta.

                     (e)

                        Družinski člani uradnikov delegacije ES, ki prosijo za dostop do upravnega območja, se obravnavajo kot obiskovalci.

                     (f)

                     Samo imetniki službene kartice lahko povabijo obiskovalce v zgradbe delegacije ES.

                     (g)

                     Službene kartice in dovolilnice ostanejo lastnina Komisije in se na zahtevo vodje delegacije ES vrnejo vodji. Službe, ki so izdale veljavne dovolilnice, morajo zagotoviti, da se dovolilnica vrne ob koncu pogodbe ali kadar podlaga, na osnovi katere je bila dovolilnica izdana, ni več veljavna.

               4.3   Vrste obiskovalcev v prostorih Komisije

                     (a)

                        Posamezne obiskovalce v upravnem območju delegacije ES spremlja oseba, ki je imetnik službene kartice Komisije. Upravna območja so tisti deli prostorov delegacije ES, ki niso splošnega interesa in zadevajo delovanje delegacije ES. Obiskovalci se sprejmejo na območju recepcije in se ob koncu obiska pospremijo nazaj do tega območja. Posamezni obiskovalci se v prostorih delegacije ES ne smejo gibati brez spremstva.

                     (b)

                        Za obiskovalce udeležence sestankov in dogodkov vodja delegacije ES na območju recepcije, kjer bo potekal dogodek, vzpostavi potrebna sredstva za izdajo priponk obiskovalcem udeležencem sestankov in dogodkov. Udeleženci morajo te vidno nositi v času svoje prisotnosti v zgradbi delegacije ES, kjer dogodek poteka.

                     (c)

                        Pogodbenikom obiskovalcem se dovoli dostop le za določen namen in po preveritvi veljavnega identifikacijskega dokumenta prejmejo začasno dovolilnico. Postopke, ki določajo dostop in registracijo obiskovalcev, je treba izpolniti pred vsakim dostopom do zgradb delegacije ES.

                     (d)

                     Nadzor dostopa se izvaja stalno, tudi, če je mogoče, v primeru evakuacije zgradbe ali v nujnih primerih.

                     (e)

                     Delovni čas delegacije ES določi vodja delegacije ES. Zunaj zgoraj navedenega delovnega časa, vključno s konci tedna in prazniki, se osebe s službeno kartico Komisije, ki vstopajo v prostore delegacije ES, vpišejo v register, ki se nahaja pri recepciji zgradbe.

                     (f)

                     Vsi obiskovalci se vpišejo pri recepciji delegacije ES. Poleg vpisa svoje identifikacije v register morajo predložiti tudi veljavno pooblastilo za dostop do prostorov delegacije ES.

                     (g)

                     Pogodbeniki, ki izvajajo dostavo v zgradbo delegacije ES, predložijo blagovni manifest s podrobno razlago vzrokov za dostavo. Vsakršno kršitev tega postopka je treba takoj sporočiti Generalnemu direktoratu Komisije za zunanje odnose.

                     (h)

                     Obiskovalci zgradb Komisije in njihova osebna prtljaga so lahko predmet tehničnega nadzora, kot sta preiskava in pregled prtljage.

               4.4   Obiski zelo pomembnih oseb

         Vodja delegacije ES je odgovoren za varnostno ureditev vseh uradnih obiskov, ki potekajo v prostorih delegacije ES ali povezanih območjih.
         4.5   Omejen dostop do zgradb delegacije ES

                     (a)

                     Dostop do prostorov delegacije ES urejajo:

                                 —

                                 Dunajska konvencija o diplomatskih odnosih ter izbirna protokola z dne 18. aprila 1961,

                                 —

                                 Pogodba o ustanovitvi Evropske gospodarske skupnosti in zlasti določbe, sprejete na podlagi člena 218 Pogodbe; Protokol o privilegijih in imunitetah Evropskih skupnosti ter zlasti člen 1 in 19 Protokola; ter Sklep Komisije C (1998) 2528/1 z dne 12. avgusta 1998 o imenovanju organa, odgovornega za odpravo nedotakljivosti prostorov, zgradb in arhivov Komisije,

                                 —

                                 sporazumi o ustanovitvi, ki jih je Evropska komisija sklenila s tretjimi državami.

                     (b)

                     Podrobnosti o dostopu za države gostiteljice je mogoče določiti v posebnih sporazumih, ki določajo, da, razen kadar vodja delegacije ES to prepove, reševalne službe države gostiteljice v primeru neposredne grožnje varnosti ali zdravju osebja, zaradi česar je potrebna takojšnja intervencija, lahko vstopijo v zgradbe delegacije ES. Generalnega direktorja Generalnega direktorata Komisije za zunanje odnose je treba nemudoma obvestiti o takšnih intervencijah.
                     Policijske službe države gostiteljice nimajo pravice dostopa do zgradb in prostorov delegacije ES, razen na zahtevo vodje delegacije ES. Če je dostop odobren, osebje delegacije ES pomaga policiji, če in ko je to potrebno.

                     (c)

                     Oborožene osebe ne smejo vstopiti in se gibati v zgradbi delegacije ES, razen po predhodnem pisnem sporazumu z vodjo delegacije ES.

                     (d)

                     V zgradbe delegacije ES ni dovoljen vstop živalim, razen psom, ki se uporabljajo za pregled prostorov delegacije ES, patruljnim psom, ki se uporabljajo za varovanje, ter psom vodnikom za slepe in psom za gluhe.

                     (e)

                     Z izjemo službenih potreb v zgradbah delegacije ES ni dovoljeno fotografirati ter snemati filmskega ali zvočnega zapisa brez predhodnega soglasja vodje delegacije ES.

               4.6   Dostop do garaž ali parkirnih prostorov

                     (a)

                     Samo vozniki z veljavno dovolilnico za vozilo in veljavno službeno kartico, kartico za dostop ali prepustnico lahko pripeljejo avtomobil v garažo ali na parkirni prostor delegacije ES. Vsi drugi potniki v avtomobilu morajo imeti veljavne dovolilnice za zgradbe delegacije ES. Službeno kartico in kartico za dostop je treba na zahtevo pokazati.

                     (b)

                     Vsa vozila, za katera se zahteva dostop do garaž ali parkirnih prostorov delegacije ES, razen ustrezno označenih službenih vozil Komisije, morajo imeti veljavno dovolilnico za vozila, ki mora biti jasno vidna ne zgolj ob vstopu v zgradbo, ampak tudi med postankom v garaži ali na parkirnem prostoru.

                     (c)

                     Uradnik Komisije, ki zahteva dostop za vozilo, ima lahko samo eno dovolilnico za vozilo. Če se izda nova dovolilnica, mora uradnik vrniti prejšnjo dovolilnico. Nove dovolilnice ni mogoče izdati, če prejšnja ni bila vrnjena. Če je dovolilnica izgubljena ali ukradena, je treba vodji delegacije ES podati uradno izjavo.

                     (d)

                     Zaradi varnostnih razlogov lahko vodja delegacije ES prepove dostop do garaž ali parkirnih prostorov delegacije ES.

                     (e)

                     Nujne in posebne ukrepe je mogoče sprejeti glede varovanja ali varnosti vseh vozil, parkiranih v garažah, na parkiriščih ali v neposredni okolici prostorov delegacije ES.

               4.7   Dostava pošte in paketov

                     (a)

                     Z izjemo diplomatske pošte se vsa vhodna zunanja pošta, vključno s paketi, dodatno varnostno pregleda, kadar se zdi nenavadna ali sumljiva.

                     (b)

                     Razen v primeru, ko je bila zadeva prijavljena in odobrena pri vodji delegacije ES, neposredno naslovniku v zgradbo delegacije ES ni mogoče vročiti zunanje pošte.

               4.8   Vredni predmeti

         Osebje delegacije ES, ki mu je bila zaupana lastnina Komisije, mora izvesti vse primerne varnostne ukrepe, da zagotovi primerno uporabo in hranjenje te lastnine ter da prepreči njeno poškodovanje, izgubo ali nedovoljen dostop do nje.
         4.9   Varnost v okolici prostorov delegacije ES

                     (a)

                     Vse osebe, ki so zaposlene v zgradbah delegacije ES, morajo poročati o osebah, ki opazujejo ali poskušajo prikrito vstopiti v zgradbe delegacije ES. Vodjo delegacije ES morajo nemudoma obvestiti o vseh sumljivih vozilih, predmetih ali osebah, ki se nahajajo poleg ali v bližini zgradb delegacije ES.

                     (b)

                     Preden ponoči, pred koncem tedna ali pred prazniki zapustijo prostore delegacije ES, vse osebe, ki so zaposlene v prostorih delegacije ES, pozorno preverijo, da so okna zaprta ter, če je primerno, zaprta tudi vrata in luči ugasnjene.

                     (c)

                     Kadar generalni direktor Generalnega direktorata Komisije za zunanje odnose prejme informacije o kakršnih koli dogodkih ali incidentih, ki bi lahko imeli varnostne posledice in se dogajajo zunaj ali v bližini zgradbe delegacije ES, mora nemudoma obvestiti vodjo delegacije ES, ki nemudoma sprejme potrebne varnostne ukrepe, da prepreči morebiten nedovoljen dostop bodisi oseb bodisi vozil. Če je treba, vzpostavi stik z ustreznimi organi države gostiteljice.

               4.10   Varnost v prostorih delegacije ES

         Vodja delegacije ES določi standarde, ki jih je treba upoštevati pri varnostni ureditvi, ter naloge in navodila, ki se uporabljajo za vse osebe v zgradbah delegacije ES ali v njihovi okolici.
         4.11   Ukrepi, ki jih mora vodja delegacije ES sprejeti v primeru varnostnih incidentov

                     (a)

                     Če pride do incidenta, ki vključuje hudo telesno poškodbo, lahko kateri koli član osebja pokliče lokalno nujno zdravstveno službo.

                     (b)

                     Izvesti je treba ustrezne ukrepe, da zgradba delegacije ES ne ostane brez nadzora.

               4.12   Ukrepi, ki jih je treba sprejeti v primeru demonstracij pred prostori delegacije ES

                     (a)

                     V primeru demonstracij v neposredni okolici prostorov delegacije ES mora osebje na območju recepcije in garaže obvestiti vodjo delegacije ES, ki sprejme zaščitne ukrepe in izda navodila glede varnosti zgradbe.

                     (b)

                     Kadar obstajajo znaki, da je napad na prostore delegacije ES verjeten, vodja delegacije ES izda posebna navodila vsem zadevnim službam in osebju delegacije ES ter nemudoma obvesti Generalni direktorat Komisije za zunanje odnose, ki obvesti direktorja Direktorata Komisije za varnost. Odvisno od vrste grožnje je treba sprejeti ustrezne ukrepe.

               4.13   Vdor v prostore delegacije ES

                     (a)

                     Vse osebe, ki imajo pooblastilo za prisotnost v prostorih delegacije ES, morajo vidno nositi veljavno dovolilnico ali službeno kartico. Od vseh oseb brez takšne veljavne dovolilnice ali službene kartice se lahko zahteva, da na zahtevo osebja, pristojnega za nadzor dostopa, ali uradnika, ki ga določi vodja delegacije ES, nemudoma zapustijo prostore delegacije ES.

                     (b)

                     Kadar osebe poskušajo doseči nezakonit dostop do prostorov delegacije ES, uradniki delegacije ES najprej poskrbijo, da se zaprejo pisarne, sefi in ključavnice, če pri tem ni ogrožena njihova lastna fizična varnost. Nemudoma obvestijo generalnega direktorja Generalnega direktorata Komisije za zunanje odnose in zahtevajo navodila o ukrepih, ki jih je treba sprejeti, in o ustreznih službah, ki jih je treba obvestiti.

                     (c)

                     Generalni direktor Generalnega direktorata Komisije za zunanje odnose v sodelovanju z direktorjem Direktorata Komisije za varnost sprejme ustrezne ukrepe za rešitev problema. Vzpostavi lahko stik in zaprosi za pomoč ustrezne organe države gostiteljice, vključno s policijo.

               4.14   Prisotnost sumljivih posameznikov v prostorih delegacije ES

                     (a)

                     Da se ohrani sprejemljiva varnost oseb, zaposlenih v prostorih delegacije ES, in lastnine Komisije, mora vse osebje delegacije ES poročati o kateri koli osebi, ki se vede nenavadno ali sumljivo. Osebje delegacije ES mora o takšnih osebah obvestiti vodjo delegacije ES.

                     (b)

                     Vodjo delegacije ES je treba nemudoma obvestiti o vseh sumljivih ali nepooblaščenih vstopih v prostore Komisije. Generalni direktor Generalnega direktorata Komisije za zunanje odnose vedno in nemudoma izda navodila o ukrepih, ki jih je treba sprejeti, in o ustreznih službah, ki jih je treba obvestiti.

               4.15   Grožnja z bombo

                     (a)

                     Če oseba, zaposlena v prostorih delegacije ES, prejme grožnjo z bombo, ta oseba nemudoma obvesti generalnega direktorja Generalnega direktorata Komisije za zunanje odnose. Ta oseba poskuša pridobiti kar največ informacij od osebe, ki kliče, ali iz prejetega sporočila.

                     (b)

                     Generalni direktor Generalnega direktorata Komisije za zunanje odnose izda navodila o ukrepih, ki jih je treba sprejeti, in nemudoma obvesti člana Komisije, odgovornega za zunanje odnose, ki obvesti člana Komisije, odgovornega za varnostne zadeve.

                     (c)

                     Na zahtevo pristojnih organov države gostiteljice (tj. reševalnih služb) se lahko vodja delegacije ES odloči za evakuacijo stavbe delegacije ES. Generalni direktor Generalnega direktorata Komisije za zunanje odnose mora biti v celoti obveščen.

               4.16   Odkritje sumljivega paketa ali drugega predmeta

                     (a)

                     Vsak uradnik delegacije ES ali zaposleni na delovnem mestu mora vodjo delegacije ES nemudoma obvestiti o odkritju sumljivega paketa ali drugega predmeta. Kadar je odkrit sumljiv paket ali drug sumljiv predmet, je treba okoli njega oblikovati ustrezno varnostno območje. Nihče se ne sme dotikati ali posegati v sumljiv paket ali drugi predmet. Uporaba brezžičnih komunikacijskih sredstev je v bližini kraja incidenta prepovedana.

                     (b)

                     Po oceni grožnje in okoliščin vodja delegacije ES vzpostavi stik z ustreznimi organi države gostiteljice.

               4.17   Zavarovanje dokazov

         V primeru prekrškov ali kaznivih dejanj v prostorih delegacije ES morajo priče dogodka obvestiti vodjo delegacije ES, ki bo sprejel ustrezne ukrepe. Priče ne smejo posegati v dokaze.


title: 2006/892/ES: Odločba Komisije z dne 5. decembra 2006 o spremembi odločb 2006/7/ES, 2006/265/ES in 2006/533/ES glede podaljšanja njihovega obdobja uporabe (notificirano pod dokumentarno številko C(2006) 5860)   (Besedilo velja za EGP)

text:
               8.12.2006

               SL

               Uradni list Evropske unije

               L 343/99

      ODLOČBA KOMISIJE

   z dne 5. decembra 2006
   o spremembi odločb 2006/7/ES, 2006/265/ES in 2006/533/ES glede podaljšanja njihovega obdobja uporabe
   (notificirano pod dokumentarno številko C(2006) 5860)
   (Besedilo velja za EGP)
   (2006/892/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
   ob upoštevanju naslednjega:

               (1)

               Po izbruhu aviarne influence, ki jo je decembra 2003 v jugovzhodni Aziji povzročil visoko patogeni sev virusa H5N1, je Komisija sprejela več zaščitnih ukrepov v zvezi z aviarno influenco. Navedeni ukrepi so vključevali zlasti Odločbo Komisije 2006/7/ES z dne 9. januarja 2006 o nekaterih zaščitnih ukrepih v zvezi z uvozom perja iz nekaterih tretjih držav (3), Odločbo Komisije 2006/265/ES z dne 31. marca 2006 o nekaterih zaščitnih ukrepih v zvezi s sumom na visoko patogeno aviarno influenco v Švici (4) ter Odločbo Komisije 2006/533/ES z dne 28. julija 2006 o nekaterih prehodnih zaščitnih ukrepih v zvezi z visoko patogeno aviarno influenco na Hrvaškem (5).

               (2)

               Komisija je od sprejetja Odločbe 2006/7/ES proučevala obstoječe trajne ukrepe Skupnosti v zvezi z uvozom perja, zlasti ustrezne določbe v zvezi z uvoznimi zahtevami glede nepredelanega perja, določenimi v poglavju VIII Priloge VIII k Uredbi (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi (6). Omenjeni zakonodajni postopek pa še ni zaključen.

               (3)

               Odločbe 2006/7/ES, 2006/265/ES in 2006/533/ES se uporabljajo do 31. decembra 2006. Ker pa se v tretjih državah še zmeraj pojavljajo izbruhi azijskega seva virusa aviarne influence in se ogroženost za Skupnost zato ni zmanjšala, je primerno, da se podaljša uporaba navedenih odločb do 30. junija 2007.

               (4)

               Odločbi Komisije 2006/115/ES (7) in 2006/135/ES (8) sta bili razveljavljeni in nadomestili sta ju odločbi Komisije 2006/563/ES (9) in 2006/415/ES (10). Hrvaška in Švica sta Komisijo obvestili, da pristojni organi teh dveh držav zdaj uporabljajo zaščitne ukrepe, ki ustrezajo ukrepom, ki jih uporabljajo pristojni organi držav članic, kot je določeno v odločbah 2006/563/ES in 2006/415/ES. Navedbe v prilogah k odločbama 2006/265/ES in 2006/533/ES je zato treba posodobiti.

               (5)

               Odločbe 2006/7/ES, 2006/265/ES in 2006/533/ES je zato treba ustrezno spremeniti.

               (6)

               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

         SPREJELA NASLEDNJO ODLOČBO:
   Člen 1
   V členu 4 Odločbe 2006/7/ES se datum „31. december 2006“ nadomesti z datumom „30. junij 2007“.
   Člen 2
   Odločba 2006/265/ES se spremeni:

               1.

               V členu 3 se datum „31. december 2006“ nadomesti z datumom „30. junij 2007“.

               2.

               Priloga se nadomesti s Prilogo I k tej odločbi.

         Člen 3
   Odločba 2006/533/ES se spremeni:

               1.

               V členu 5 se datum „31. december 2006“ nadomesti z datumom „30. junij 2007“.

               2.

               Priloga se nadomesti s Prilogo II k tej odločbi.

         Člen 4
   Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
   Člen 5
   Ta odločba je naslovljena na države članice.

      V Bruslju, 5. decembra 2006

            Za Komisijo

         Markos KYPRIANOU

            Član Komisije

      (1)  UL L 268, 24.9.1991, str. 56. Direktiva, kakor je bila nazadnje spremenjena z Aktom o pristopu iz leta 2003.

      (2)  UL L 24, 30.1.1998, str. 9. Direktiva, kakor je bila nazadnje spremenjena z Uredbo (ES) št. 882/2004 Evropskega parlamenta in Sveta (UL L 165, 30.4.2004, str. 1).

      (3)  UL L 5, 10.1.2006, str. 17. Odločba, kakor je bila nazadnje spremenjena z Odločbo 2006/521/ES (UL L 205, 27.7.2006, str. 26).

      (4)  UL L 95, 4.4.2006, str. 9. Odločba, kakor je bila spremenjena z Odločbo 2006/405/ES (UL L 158, 10.6.2006, str. 14).

      (5)  UL L 212, 2.8.2006, str. 19.

      (6)  UL L 273, 10.10.2002, str. 1. Uredba, kakor je bila nazadnje spremenjena z Uredbo Komisije (ES) št. 208/2006 (UL L 36, 8.2.2006, str. 25).

      (7)  UL L 48, 18.2.2006, str. 28. Odločba, kakor je bila spremenjena z Odločbo 2006/277/ES (UL L 103, 12.4.2006, str. 29).

      (8)  UL L 52, 23.2.2006, str. 41. Odločba, kakor je bila nazadnje spremenjena z Odločbo 2006/384/ES (UL L 148, 2.6.2006, str. 53).

      (9)  UL L 222, 15.8.2006, str. 11.

      (10)  UL L 164, 16.6.2006, str. 51. Odločba, kakor je bila spremenjena z Odločbo 2006/506/ES (UL L 199, 21.7.2006, str. 36).

      PRILOGA I

            „PRILOGA
            Del ozemlja Švice iz člena 1(1)

                        Oznaka države ISO

                        Država

                        Del ozemlja

                        CH

                        Švica

                        V Švici: vsa območja ozemlja Švice, za katera so švicarski organi uradno uporabljali omejitve, enakovredne tistim iz odločb Komisije 2006/415/ES in 2006/563/ES.“

      PRILOGA II

            „PRILOGA
            Del ozemlja Hrvaške iz člena 1

                        Oznaka države ISO

                        Država

                        Del ozemlja

                        HR

                        Hrvaška

                        Na Hrvaškem: vsa območja ozemlja Hrvaške, za katera pristojni organi Hrvaške uradno uporabljajo zaščitne ukrepe, ki so enakovredni ukrepom, določenim v Odločbi Komisije 2006/563/ES.“


title: 2014/259/SZVP: Sklep Političnega in varnostnega odbora EUCAP Sahel Niger/2/2014 z dne 6. maja 2014 o imenovanju vodje misije Evropske unije v okviru SVOP v Nigru (EUCAP Sahel Niger)

text:
               9.5.2014

               SL

               Uradni list Evropske unije

               L 136/26

         SKLEP POLITIČNEGA IN VARNOSTNEGA ODBORA EUCAP SAHEL NIGER/2/2014
   z dne 6. maja 2014
   o imenovanju vodje misije Evropske unije v okviru SVOP v Nigru (EUCAP Sahel Niger)
   (2014/259/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2012/392/SZVP z dne 16. julija 2012 o misiji SVOP Evropske unije v Nigru (EUCAP Sahel Niger) (1) in zlasti člena 9(1) Sklepa,
   ob upoštevanju naslednjega:

               (1)

               Politični in varnostni odbor (PVO) je na podlagi Sklepa 2012/392/SZVP pooblaščen, da v skladu s členom 38 Pogodbe sprejme ustrezne odločitve glede političnega nadzora in strateškega vodenja misije Evropske unije v okviru SVOP v Nigru (EUCAP Sahel Niger), vključno z odločitvijo o imenovanju vodje misije.

               (2)

               PVO je 12. novembra 2013 sprejel Sklep EUCAP Sahel Niger/2/2013 (2), s katerim je začasno imenoval Filipa DE CEUNINCKA za vodjo misije EUCAP Sahel Niger od 1. novembra do 31. decembra 2013. Njegov mandat je bil podaljšan 14. januarja 2014 do imenovanja novega vodje misije EUCAP Sahel Niger (3).

               (3)

               Visoki predstavnik Unije za zunanje zadeve in varnostno politiko je predlagal, da se Filipa DE CEUNINCKA imenuje za vodjo misije EUCAP Sahel Niger za obdobje do 15. julija 2014 –

         SPREJEL NASLEDNJI SKLEP:
   Člen 1
   Filip de CEUNINCK se imenuje za vodjo misije EUCAP Sahel Niger za obdobje do 15. julija 2014.
   Člen 2
   Ta sklep začne veljati na dan sprejetja.

      V Bruslju, 6. maja 2014

            Za Politični in varnostni odbor

            Predsednik

         W. STEVENS

      (1)  UL L 187, 17.7.2012, str. 48.

      (2)  UL L 305, 15.11.2013, str. 18.

      (3)  Sklep Političnega in varnostnega odbora EUCAP Sahel Niger/1/2014 z dne 14. januarja 2014 o podaljšanju mandata vodje misije SVOP Evropske unije v Nigru (EUCAP Sahel Niger) (UL L 14, 18.1.2014, str. 16).


title: 2010/177/: Sklep Komisije z dne 23. marca 2010 o spremembi Sklepa 2006/109/ES s sprejemom treh ponudb za pridružitev k skupni cenovni zavezi, sprejeti v zvezi s protidampinškim postopkom glede uvoza nekaterih ulitkov s poreklom iz Ljudske republike Kitajske

text:
               24.3.2010

               SL

               Uradni list Evropske unije

               L 77/55

         SKLEP KOMISIJE
   z dne 23. marca 2010
   o spremembi Sklepa 2006/109/ES s sprejemom treh ponudb za pridružitev k skupni cenovni zavezi, sprejeti v zvezi s protidampinškim postopkom glede uvoza nekaterih ulitkov s poreklom iz Ljudske republike Kitajske
   (2010/177/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), ter zlasti člena 8 in člena 11(3) Uredbe,
   po posvetovanju s svetovalnim odborom,
   ob upoštevanju naslednjega:
   A.   POSTOPEK

               (1)

               Svet je z Uredbo (ES) št. 1212/2005 (2) („dokončna uredba“) uvedel dokončno protidampinško dajatev na uvoz nekaterih ulitkov s poreklom iz Ljudske republike Kitajske („LRK“). Uredba je bila nazadnje spremenjena z Uredbo Sveta (ES) št. 500/2009 (3).

               (2)

               Komisija je s Sklepom 2006/109/ES (4) sprejela skupno cenovno zavezo kitajske gospodarske zbornice za uvoz in izvoz strojev ter elektronskih izdelkov (China Chamber of Commerce for Import & Export of Machinery & Electronic Products –„CCCME“) skupaj z dvajsetimi sodelujočimi kitajskimi družbami ali sodelujočimi skupinami družb. Ta sklep je bil spremenjen s Sklepom Komisije 2008/437/ES (5).

               (3)

               Dokončna uredba novim kitajskim proizvajalcem izvoznikom omogoča, da se jih obravnava enako kot sodelujoče družbe v prvotni preiskavi, pod pogojem, da je bil tem proizvajalcem v skladu s členom 1(4) Uredbe (ES) št. 1212/2005 odobren status novega proizvajalca izvoznika („SNPI“).

               (4)

               Svet je po treh zahtevkih za SNPI na podlagi člena 1(4) dokončne uredbe z Uredbo (ES) št. 426/2008 (6) spremenil dokončno uredbo in določil individualno stopnjo dajatve v višini 28,6 % za proizvajalce izvoznike HanDan County Yan Yuan Smelting and Casting Co., Ltd („HanDan“), XianXian Guozhuang Precision Casting Co., Ltd („XianXian“) in Wuxi Norlong Foundry Co., Ltd („Norlong“).

               (5)

               Svet je po zahtevku za SNPI na podlagi člena 1(4) dokončne uredbe z Uredbo (ES) št. 282/2009 (7) spremenil dokončno uredbo in določil individualno stopnjo dajatve v višini 28,6 % za proizvajalca izvoznika Weifang Stable Casting Co., Ltd („Weifang“).

               (6)

               Treba je opozoriti, da je bila za vse štiri proizvajalce izvoznike med preiskavo za odobritev SNPI uporabljena individualna obravnava („IO“).

               (7)

               Dva od omenjenih štirih proizvajalcev izvoznikov, ki jima je bil odobren SNPI, in sicer XianXian in Weifang, sta skupaj s CCCME predložila uradni ponudbi za pridružitev k skupni zavezi, ki jo je sprejela Komisija.

               (8)

               Komisija je 10. junija 2009 z obvestilom v Uradnem listu Evropske unije
                   (8) začela delni vmesni pregled dokončnih ukrepov. Pregled je bil omejen na preučitev oblike ukrepov in zlasti na preučitev sprejemljivosti in izvedljivosti zavez, ki jih ponujajo proizvajalci izvozniki v LRK.

               (9)

               Po začetku delnega vmesnega pregleda ukrepov je proizvajalec izvoznik HanDan, ki mu je bil odobren SNPI, v predpisanem roku skupaj s CCCME predložil uradno ponudbo za pridružitev k skupni zavezi, ki jo je sprejela Komisija.

               (10)

               Proizvajalec izvoznik Norlong, ki mu je bil odobren SNPI, je navedel, da se ne želi pridružiti skupni zavezi, ki jo je sprejela Komisija, temveč je v predpisanem roku ponudil ločeno zavezo.

               (11)

               Zainteresiranim strankam so bila 15. decembra 2009 razkrita bistvena dejstva in premisleki, na podlagi katerih naj bi se sprejele ponudbe za pridružitev skupni cenovni zavezi, ki so jo predložili CCCME in HanDan, CCCME in XianXian ter CCCME in Weifang, ter zavrnila zaveza, ki jo je ponudila družba Norlong. Strankam je bila dana možnost, da predložijo pripombe. Njihove pripombe so bile preučene pred sprejemom končne odločitve.

         B.   PONUDBE ZAVEZ

               (12)

               V zvezi s ponudbo zaveze, ki jo je predložila CCCME skupaj z družbami HanDan, XianXian in Weifang, je treba opozoriti, da je identična ponudbi skupne zaveze, sprejete s Sklepom 2006/109/ES, ter se zato CCCME in trije proizvajalci izvozniki zavežejo, da bodo zagotovili izvoz zadevnega izdelka po najnižji uvozni ceni („MIP“) ali višji ceni, določeni na ravni, ki odpravlja škodljive učinke dampinga. Treba je opozoriti, da zaveza vključuje indeksacijo najnižje uvozne cene zadevnega izdelka v skladu z javnimi mednarodnimi kotacijami za njegove glavne surovine, tj. surovo železo, glede na to, da se cene ulitkov, odvisno od cene surovega železa, znatno razlikujejo.

               (13)

               Poleg tega je nadaljnja preiskava pokazala, da ni razlogov, specifičnih za družbo, zaradi katerih bi se zavrnila ponudba, ki jo je predložila CCCME skupaj z družbami HanDan, XianXian in Weifang. Zaradi navedenega in ker so družbe prejele individualno stopnjo dajatve, Komisija meni, da lahko sprejme ponudbo zaveze, ki so jo predložili CCCME in proizvajalci izvozniki.

               (14)

               Poleg tega bodo učinkovito spremljanje omogočila redna in podrobna poročila, glede katerih so se CCCME in družbe zavezale, da jih bodo zagotovile Komisiji. Zato se šteje, da je tveganje izogibanja omejeno.

               (15)

               V zvezi z ločeno zavezo, ki jo je ponudila družba Norlong, je treba opozoriti, da je bila prvotna zaveza, sprejeta s Sklepom 2006/109/ES, skupna zaveza 20 družb in CCCME. Dejstvo, da je bila zaveza ponujena kot skupna, je Komisijo prepričalo v njeno sprejemljivost, saj se je s tem povečala praktičnost in izboljšal nadzor obveznosti, ki izhajajo iz zaveze, vse to pa je bilo potrebno zaradi velikega števila sodelujočih proizvajalcev izvoznikov.

               (16)

               Družba Norlong je trdila, da je Komisija v preteklosti že sprejela vsaj eno individualno zavezo od družbe, ki ji ni bila odobrena tržnogospodarska obravnava („TGO“), temveč le individualna obravnava (9), kakor je v primeru družbe Norlong. Vendar je treba poudariti, da se situacija v primeru, na katero se sklicuje družba Norlong, razlikuje od situacije v prvotni zavezi, ki je bila sprejeta s Sklepom 2006/109/ES; v primeru, na katerega se sklicuje družba Norlong, je bila na koncu sprejeta le ena ponudba zaveze enega proizvajalca izvoznika. Treba je opozoriti tudi na to, da je Komisija pozneje umaknila zavezo zaradi številnih ugotovljenih kršitev, vključno s shemami navzkrižnih kompenzacij (10).

               (17)

               V primeru zaveze, sprejete s Sklepom 2006/109/ES, specifičnost situacije, tj. število družb, ki je večje od 20, zahteva posebno ureditev za poseben nadzor in spremljanje. Družba Norlong ni predložila nobenih ustreznih argumentov, ki bi dokazovali, da je bila v drugačnem položaju kot ostale družbe, ki so del skupne zaveze, in da mora Komisija družbo Norlong obravnavati na drugačen način kot ostale družbe, ki so del skupne zaveze. Poleg tega bi ponudba družbe Norlong pomenila podvajanje prizadevanj sistema Komisije za nadzor in spremljanje. Ker nadzor izpolnjevanja obveznosti, ki izhajajo iz ponudbe družbe Norlong za individualno zavezo, ne bi bil izvedljiv in stroškovno učinkovit, Komisija ne more sprejeti ločene zaveze, ki jo ponuja družba Norlong.

               (18)

               Industrija Unije je ponudbo zaveze, ki so jo predložile CCCME z družbami HanDan, XianXian in Weifang, zavrnila z utemeljitvijo, da bi bila MIP prenizka, da bi evropsko industrijo ščitila pred učinki dampinškega uvoza, ter da bi bila industriji Unije povzročena še večja škoda. Glede ravni MIP je treba opozoriti, da so bile protidampinške dajatve uvedene na ravni ugotovljenih stopenj dampinga, ki so bile nižje kot stopnje škode. Zato je bila MIP določena za normalno vrednost, kar v skladu s pravilom nižje dajatve iz člena 8(1) osnovne uredbe odpravlja le ugotovljeni damping.

               (19)

               Industrija Unije je nadalje utemeljevala, da se je tržni delež kitajskih izvoznikov kljub uvedbi protidampinških ukrepov še povečal od prvotnega obdobja preiskave (11). Industrija Unije je trdila, da je bil razlog v povečanju izvoza iz Kitajske in hkratnem drastičnem upadu potrošnje v Uniji. Vendar odločilni dokazi o domnevnem drastičnem upadu potrošnje niso bili predloženi. Poleg tega pa se glede na razpoložljivo statistiko (12) zdi, da se je od prvotne preiskave dampinški uvoz zmanjšal za 14 %.

               (20)

               Glede na navedeno nobeden od razlogov, ki jih je predložila industrija Unije, ne more spremeniti odločitve, da je treba sprejeti ponudbo zaveze, ki so jo predložile CCCME ter družbe HanDan, Weifang in XianXian.

               (21)

               Da bi Komisija lahko učinkovito nadzorovala, ali družbe spoštujejo zavezo, bo oprostitev protidampinške dajatve, kadar je ustreznemu carinskemu organu predložen zahtevek za sprostitev v prosti promet, odvisna od (i) predložitve fakture na podlagi zaveze, ki vsebuje vsaj podatke iz Priloge k Uredbi Sveta (ES) št. 268/2006 (13); (ii) tega, ali navedena družba uvoženo blago izdela, odpravi in fakturira neposredno prvi neodvisni stranki v Uniji; in (iii) tega, ali blago, ki je deklarirano in predloženo carinski službi, natanko ustreza opisu na fakturi na podlagi zaveze. Kadar takšna faktura ni predložena ali ne ustreza izdelku, predloženemu carinskim organom, se namesto tega plača ustrezna stopnja protidampinške dajatve.

               (22)

               Za zagotovitev upoštevanja zaveze so bili uvozniki z Uredbo (ES) št. 268/2006 opozorjeni, da zaradi kršitve pogojev iz navedene uredbe ali umika sprejetja zaveze s strani Komisije lahko nastane carinski dolg za relevantne transakcije.

               (23)

               V primeru kršitve ali umika zaveze ali kadar Komisija umakne sprejetje zaveze, se v skladu s členom 9(4) osnovne uredbe samodejno uporablja protidampinška dajatev, uvedena v skladu s členom 8(9) osnovne uredbe.

               (24)

               Glede na zgoraj navedeno je treba zavrniti zavezo, ki jo je ponudila družba Norlong. Ponudbo, ki so jo predložile CCCME in HanDan, CCCME in XianXian ter CCCME in Weifang za pridružitev skupni cenovni zavezi, kakor je bila sprejeta s Sklepom 2006/109/ES, je treba sprejeti, člen 1 Sklepa 2006/109/ES pa ustrezno spremeniti –

         SPREJELA NASLEDNJI SKLEP:
   Člen 1
   Sprejme se zaveza v zvezi s protidampinškim postopkom glede uvoza nekaterih ulitkov s poreklom iz Ljudske republike Kitajske, ki so jo ponudile: (i) kitajska gospodarska zbornica za uvoz in izvoz strojev ter elektronskih izdelkov („CCCME“) in družba HanDan County Yan Yuan Smelting and Casting Co., Ltd, (ii) CCCME in družba XianXian Guozhuang Precision Casting Co. Ltd ter (iii) CCCME in družba Weifang Stable Casting Co., Ltd.
   Člen 2
   Preglednica iz člena 1 Sklepa 2006/109/ES, kakor je bil spremenjen s Sklepom 2008/437/ES, se nadomesti z naslednjo preglednico:

               Družba

               Dodatna oznaka Taric

               Beijing Tongzhou Dadusche Foundry Factory, East of Dongtianyang Village, Dadushe, Tongzhou Beijing

               A708

               Botou City Simencun Town Bai Fo Tang Casting Factory, Bai Fo Tang Village, Si Men Cun Town, Bo Tou City, 062159, Hebei Province

               A681

               Botou City Wangwu Town Tianlong Casting Factory, Changle Village, Wangwu Town, Botou City, Hebei Province

               A709

               Changan Cast Limited Company of Yixian Hebei, Taiyuan main street, Yi County, Hebei Province, 074200

               A683

               Changsha Jinlong Foundry Industry Co., Ltd, 260, Jinchang Road, JinJing Town, Changsha, Hunan

               A710

               Changsha Lianhu Foundry, Lianhu Village, Yuhuating Town, Yuhua District, Changsha, Hunan

               A711

               Proizvaja in prodaja GB Metal Products Co., Ltd, Zhuanlu Town, Dingzhou, Hebei ali proizvaja GB Metal Products Co., Ltd, Zhuanlu Town, Dingzhou, Hebei in prodaja z njo povezana prodajna družba GB International Trading Shanghai Co Ltd, B301-310 Yinhai Building., 250 Cao Xi Road., Shanghai

               A712

               Guiyang Bada Foundry Co., Ltd, Mengguan Huaxi Guiyang, Guizhou

               A713

               Hebei Jize Xian Ma Gang Cast Factory, Nankai District. Xiao Zhai Town, Jize County, Handan City, Hebei

               A714

               Proizvaja in prodaja Hebei Shunda Foundry Co., Ltd, Qufu Road, Quyang, 073100, PRC ali proizvaja Hebei Shunda Foundry Co., Ltd, Qufu Road, Quyang, 073100, PRC in prodaja z njo povezana prodajna družba Success Cast Tech-Ltd, 603A Huimei Business Centre 83 Guangzhou Dadao(s), Guangzhou 510300

               A715

               Hong Guang Handan Cast Foundry Co., Ltd, Nankai District, Xiao Zhai Town, Handou City, Jize County, Hebei

               A716

               Qingdao Qitao Casting Co., Ltd, Nan Wang Jia Zhuang Village, Da Xin Town, Jimo City, Qingdao, Shandong Province, 266200

               A718

               Shandong Huijin Stock Co., Ltd, North of Kouzhen Town, Laiwu City, Shandong Province, 271114

               A684

               Shahe City Fangyuan Casting Co., Ltd, West of Nango Village, Shiliting Town, Shahe City, Hebei Province

               A719

               Shanxi Yuansheng Casting and Forging Industrial Co. Ltd, No 8 DiZangAn, Taiyuan, Shanxi, 030002

               A680

               Tianjin Fu Xing Da Casting Co., Ltd, West of Nan Yang Cun Village, Jin Nan District, 300350, Tianjin

               A720

               Weifang Jianhua Casting Co., Ltd, Kai Yuan Jie Dao Office, Hanting District, Weifang City, Shandong Province

               A721

               Zibo City Boshan Guangyuan Casting Machinery Factory, Xiangyang Village, Badou Town, Boshan District, Zibo City Shandong Province

               A722

               Zibo Dehua Machinery Co., Ltd, North of Lanyan Street, Zibo High-tech Developing Zone

               A723

               HanDan County Yan Yuan Smelting and Casting Co., Ltd, South of Hu Cun Village, Hu Cun Town, Han Dan County, Hebei, 056105

               A871

               XianXian Guozhuang Precision Casting Co., Ltd, Guli Village, Xian County, Gouzhuang, Hebei, Cangzhou 062250

               A869

               Weifang Stable Casting Co., Ltd, Fangzi District, Weifang City, Shandong Province, 261202

               A931

         Člen 3
   Ta sklep začne veljati dan po objavi v Uradnem listu Evropske unije.

      V Bruslju, 23. marca 2010

            Za Komisijo

            Predsednik

         José Manuel BARROSO

      (1)  UL L 343, 22.12.2009, str. 51.

      (2)  UL L 199, 29.7.2005, str. 1.

      (3)  UL L 151, 16.6.2009, str. 6.

      (4)  UL L 47, 17.2.2006, str. 59.

      (5)  UL L 153, 12.6.2008, str. 37.

      (6)  UL L 129, 17.5.2008, str. 1.

      (7)  UL L 94, 8.4.2009, str. 1.

      (8)  UL C 131, 10.6.2009, str. 18.

      (9)  UL L 267, 12.10.2005, str. 27.

      (10)  UL L 164, 26.6.2007, str. 32.

      (11)  Prvotna preiskava je zajela obdobje od 1. aprila 2003 do 31. marca 2004.

      (12)  Vir: 14.6 zbirka podatkov Comext.

      (13)  UL L 47, 17.2.2006, str. 3.


title: Sklep Evropskega parlamenta (EU) 2015/1627 z dne 29. aprila 2015 o razrešnici glede izvrševanja splošnega proračuna Evropske unije za proračunsko leto 2013, oddelek VI – Evropski ekonomsko-socialni odbor

text:
               30.9.2015

               SL

               Uradni list Evropske unije

               L 255/127

      SKLEP EVROPSKEGA PARLAMENTA (EU) 2015/1627
      z dne 29. aprila 2015
      o razrešnici glede izvrševanja splošnega proračuna Evropske unije za proračunsko leto 2013, oddelek VI – Evropski ekonomsko-socialni odbor
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2013 (1),

                  —

                  ob upoštevanju konsolidiranega zaključnega računa Evropske unije za proračunsko leto 2013 (COM(2014) 510 – C8-0151/2014) (2),

                  —

                  ob upoštevanju letnega poročila Računskega sodišča glede izvrševanja proračuna za proračunsko leto 2013 z odgovori institucij (3),

                  —

                  ob upoštevanju izjave o zanesljivosti (4) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije predložilo Računsko sodišče,

                  —

                  ob upoštevanju člena 314(10) ter členov 317, 318 in 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 55, 99, 164, 165 in 166,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor (A8-0114/2015),

         1.

            podeli razrešnico generalnemu sekretarju Evropskega ekonomsko-socialnega odbora glede izvrševanja proračuna Evropskega ekonomsko-socialnega odbora za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje Evropskemu svetu, Svetu, Komisiji, Sodišču Evropske unije, Računskemu sodišču, Evropski službi za zunanje delovanje, Evropskemu ekonomsko-socialnemu odboru, Odboru regij, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL L 66, 8.3.2013.

         (2)  UL C 403, 13.11.2014, str. 1.

         (3)  UL C 398, 12.11.2014, str. 1.

         (4)  UL C 403, 13.11.2014, str. 128.

         (5)  UL L 248, 16.9.2002, str. 1.

         (6)  UL L 298, 26.10.2012, str. 1.


title: Sklep Sveta z dne 18. februarja 2003 o podaljšanju veljavnosti ukrepov iz Sklepa 2002/148/ES o zaključku posvetovanj z Zimbabvejem na podlagi člena 96 Sporazuma o partnerstvu AKP-ES

text:
Pomembno pravno obvestilo

|

32003D0112

Uradni list L 046 , 20/02/2003 str. 0025 - 0026

		Sklep Svetaz dne 18. februarja 2003o podaljšanju veljavnosti ukrepov iz Sklepa 2002/148/ES o zaključku posvetovanj z Zimbabvejem na podlagi člena 96 Sporazuma o partnerstvu AKP-ES(2003/112/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 300(2), drugi pododstavek, Pogodbe,ob upoštevanju Notranjega sporazuma o ukrepih, ki jih je treba sprejeti, in postopkih, ki jih je treba upoštevati pri izvajanju Sporazuma o partnerstvu AKP-ES [1], podpisanega v Cotonouju dne 23. junija 2002, ki se je začel začasno uporabljati s Sklepom predstavnikov vlad držav članic z dne 18. septembra 2000, in zlasti člena 3 Sporazuma,ob upoštevanju predloga Komisije,ob upoštevanju naslednjega:(1) S Sklepom Sveta 2002/148/ES [2] so bila zaključena posvetovanja z Republiko Zimbabve, ki so potekala na podlagi člena 96(2)(c) Sporazuma o partnerstvu AKP-ES [3], in sprejeti ustrezni ukrepi, kakor je določeno v Prilogi k temu sklepu.(2) V skladu s tretjim odstavkom člena 2 tega sklepa bodo ukrepi prenehali veljati 21. februarja 2003.(3) Vlada Zimbabveja še naprej krši bistvene elemente, navedene v členu 9 Sporazuma o partnerstvu AKP-ES, trenutne razmere v Zimbabveju pa ne zagotavljajo spoštovanja človekovih pravic, demokratičnih načel in pravne države.(4) Veljavnost ukrepov je zato treba podaljšati –SKLENIL:Člen 1Veljavnost ukrepov iz člena 2 Sklepa 2002/148/ES se podaljša za obdobje nadaljnjih 12 mesecev, t. j. do 20. februarja 2004. Pregledujejo se redno in vsaj vsakih šest mesecev.Pismo iz Priloge k temu sklepu se naslovi na predsednika Zimbabveja.Člen 2Ta sklep začne veljati na dan objave v Uradnem listu Evropske unije.V Bruslju, 18. februarja 2003Za SvetPredsednikN. Christodoulakis[1] UL L 317, 15.12.2000, str. 376.[2] UL L 50, 21.2.2002, str. 64.[3] UL L 317, 15.12.2000, str. 3.--------------------------------------------------PRILOGABruselj, …PISMO PREDSEDNIKU ZIMBABVEJAEvropska unija pripisuje velik pomen določbam člena 9 Sporazuma o partnerstvu AKP-ES. Kot bistveni elementi Sporazuma o partnerstvu so spoštovanje človekovih pravic, demokratičnih institucij in pravne države temelj naših odnosov.S pismom z dne 19. februarja 2002 vas je Unija obvestila o svojem sklepu, da zaključi posvetovanja, ki so potekala na podlagi člena 96 Sporazuma o partnerstvu AKP-ES, in sprejme nekatere "ustrezne ukrepe" v smislu člena 96(2)(c) tega sporazuma.Evropska unija danes po več kot 12 mesecih in različnih poskusih posredovanja meni, da spoštovanje demokratičnih načel v Zimbabveju še vedno ni zagotovljeno in da Vlada Zimbabveja ni dosegla nobenega napredka na petih področjih, navedenih v februarskem Sklepu Sveta (konec politično motiviranega nasilja, svobodne in poštene volitve, svoboda medijev, neodvisnost sodstva, prekinitev nezakonitih okupacij).Glede na zgoraj navedeno Evropska unija meni, da ustreznih ukrepov še ni možno ukiniti.Ukrepi bodo ukinjeni šele tedaj, ko bodo vzpostavljene okoliščine, pod katerimi bo zagotovljeno spoštovanje človekovih pravic, demokratičnih načel in pravne države. Poleg tega si Evropska unija pridržuje pravico sprejeti dodatne omejitvene ukrepe.Evropska unija bo pozorno spremljala dogajanja v Zimbabveju in bi želela ponovno poudariti, da nikakor noče kaznovati zimbabvejskega prebivalstva ter da bo še naprej prispevala k dejavnostim humanitarne narave in projektom, ki jih ti ukrepi ne zadevajo in ki zlasti na socialnem področju neposredno podpirajo prebivalstvo.Evropska unija si želi nadaljevati dialog z Zimbabvejem na podlagi Sporazuma o partnerstvu AKP-ES in upa, da boste storili vse, kar je v vaši moči, da ponovno zagotovite spoštovanja bistvenih načel Sporazuma o partnerstvu, s čimer boste omogočili ponovno uporabo vseh instrumentov sodelovanja v bližnji prihodnosti.S spoštovanjem,Za KomisijoZa Svet--------------------------------------------------


title: Sklep Sveta 2014/147/SZVP z dne 17. marca 2014 o spremembi Sklepa 2010/788/SZVP o omejitvenih ukrepih proti Demokratični republiki Kongo

text:
               18.3.2014

               SL

               Uradni list Evropske unije

               L 79/42

      SKLEP SVETA 2014/147/SZVP
   z dne 17. marca 2014
   o spremembi Sklepa 2010/788/SZVP o omejitvenih ukrepih proti Demokratični republiki Kongo
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 20. decembra 2010 sprejel Sklep 2010/788/SZVP (1).

               (2)

               Varnostni svet Združenih narodov (VSZN) je 30. januarja 2014 sprejel Resolucijo 2136 (2014) o Demokratični republiki Kongo. Navedena resolucija določa dodatno odstopanje od ukrepa, ki velja za orožje in sorodni material, in spreminja merila za uvrstitev na seznam v zvezi z omejitvami potovanja in zamrznitvijo sredstev, kot določa Resolucija VSZN 1807 (2008) z dne 31. marca 2008.

               (3)

               Za izvajanje določenih ukrepov je potrebno nadaljnje ukrepanje Unije

               (4)

               Sklep 2010/788/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2010/788/SZVP se spremeni:

               (1)

               v členu 2(1) se vstavi naslednja točka:

                           „(d)

                           dobavo, prodajo ali prenos orožja in vsega sorodnega materiala ali zagotavljanje sorodne finančne ali tehnične pomoči ali usposabljanja, namenjenega zgolj za podporo ali uporabo regionalne skupine Afriške unije za posredovanje.“

               (2)

               člen 3 se nadomesti z naslednjim besedilom:
               „Člen 3
               Omejitveni ukrepi, določeni v členu 4(1) ter členu 5(1) in (2), se uveljavijo za naslednje osebe in po potrebi subjekte, ki jih določi Odbor za sankcije:

                           —

                           posameznike ali subjekte, ki kršijo embargo na orožje in s tem povezane ukrepe, kot je navedeno v členu 1;

                           —

                           politične in vojaške voditelje tujih oboroženih skupin, ki delujejo v DR Kongo ter ovirajo razorožitev in prostovoljno vračanje ali preselitev borcev, ki tem skupinam pripadajo;

                           —

                           politične in vojaške voditelje kongovskih milic, tudi tistih, ki prejemajo podporo zunaj DR Kongo ter ovirajo sodelovanje njihovih borcev pri procesu razoroževanja, demobilizacije in ponovnega vključevanja;

                           —

                           posameznike ali subjekte, ki delujejo v DR Kongo ter novačijo ali uporabljajo otroke v oboroženih spopadih in s tem kršijo veljavno mednarodno pravo;

                           —

                           posameznike ali subjekte, ki delujejo v DR Kongo in so vključeni v načrtovanje ali vodenje, katerih tarča so otroci ali ženske v oboroženih spopadih, ali sodelujejo pri tem, vključno z uboji, pohabljanjem, posilstvi in drugimi oblikami spolnega nasilja, ugrabitvami, prisilnim izseljevanjem ter napadi na šole in bolnišnice;

                           —

                           posameznike ali subjekte, ki ovirajo dostop do humanitarne pomoči ali njeno razdeljevanje v DR Kongo;

                           —

                           posameznike ali subjekte, ki z nedovoljenim trgovanjem z naravnimi viri, vključno z zlatom ali divjimi živalmi in proizvodi iz takih živali, podpirajo oborožene skupine v DR Kongo;

                           —

                           posameznike ali subjekte, ki delujejo v imenu ali po navodilih posameznika ali subjekta, uvrščenega na seznam, ali v imenu ali po navodilih subjekta, ki je v lasti posameznika ali subjekta, uvrščenega na seznam, ali ga ta posameznik ali subjekt nadzoruje;

                           —

                           posameznike ali subjekte, ki načrtujejo, vodijo, finančno podpirajo ali sodelujejo v napadih proti pripadnikom mirovnih sil stabilizacijske misije Organizacije združenih narodov v Demokratični republiki Kongo (MONUSCO);

                           —

                           posameznike ali subjekte, ki zagotavljajo finančno, materialno ali tehnološko podporo ali blago ali storitve posamezniku ali subjektu, uvrščenemu na seznam, ali tega posameznika ali ta subjekt podpirajo.

                     Zadevne osebe in subjekti so navedeni v Prilogi.“

         Člen 2
   Ta sklep začne veljati na dan objave v Uradnem listu Evropske unije.

      V Bruslju, 17. marca 2014

            Za Svet

            Predsednica

         C. ASHTON

      (1)  Sklep Sveta 2010/788/SZVP z dne 20. decembra 2010 o omejitvenih ukrepih proti Demokratični republiki Kongo in razveljavitvi Skupnega stališča 2008/369/SZVP (UL L 336, 21.12.2010, str. 30).


title: 2011/649/: Sklep Sveta z dne 20. septembra 2011 o imenovanju dveh irskih članov in enega irskega nadomestnega člana Odbora regij

text:
               6.10.2011

               SL

               Uradni list Evropske unije

               L 261/25

         SKLEP SVETA
   z dne 20. septembra 2011
   o imenovanju dveh irskih članov in enega irskega nadomestnega člana Odbora regij
   (2011/649/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga irske vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi izteka mandatov Michelle MULHERIN in Denisa LANDYJA sta se sprostili dve mesti članov Odbora regij. Zaradi izteka mandata Terryja BRENNANA se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2015, se v Odbor regij imenujejo:

               (a)

               za člana:

                           —

                           John SHEAHAN, Member of Limerick County Council,

                           —

                           Des HURLEY, Member of Carlow Local Authorities (County and Town),

                     in

               (b)

               za nadomestno članico:

                           —

                           Catherine YORE, Member of Meath County Council.

         Člen 2
   Ta sklep začne učinkovati na dan sprejetja.

      V Bruslju, 20. septembra 2011

            Za Svet

            Predsednik

         M. SAWICKI

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.